Οι θέσεις μας - Greek Patient\nΟι προτάσεις μας για τις πολιτικές υγείας\nΟι ανάγκες για ανακουφιστική φροντίδα αυξάνουν, καθώς ο πληθυσμός παγκοσμίως γηράσκει. Σύμφωνα με μελέτες, περισσότεροι από 61 εκατομμύρια ασθενείς και οι οικογένειές τους χρήζουν αντίστοιχης φροντίδας παγκοσμίως.\nΟι σχετικές παροχές υγείας στην Ελλάδα κρίνονται αποσπασματικές τόσο όσον αφορά το εύρος των υπηρεσιών, όσο και την χρηματοδότησή από το κράτος. Η Ελλάδα συγκαταλέγεται στις χώρες, όπου οι εξειδικευμένες υπηρεσίες ανακουφιστικής φροντίδας είναι ανεπαρκείς και συνήθως παρέχονται από ΜΚΟ σε εξωτερικούς ασθενείς ή κατ’ οίκον και σε περιορισμένο βαθμό, σε σχέση με τον πληθυσμό της χώρας.\nΟ αριθμός των ασθενών που χρειάζονται ανακουφιστική φροντίδα χώρα μας υπερβαίνει τις 135.000 ετησίως και πρόκειται να αυξηθεί κατά τις επόμενες δεκαετίες. Δεδομένου ότι σήμερα λειτουργούν μόνο τρεις πάροχοι σε ολόκληρη τη χώρα, οι δυνατότητες παροχής υπηρεσιών ανακουφιστικής φροντίδας θεωρούνται εξαιρετικά περιορισμένες και μακράν των προδιαγραφών των περισσοτέρων ευρωπαϊκών χωρών.\nΟι προτάσεις της Ένωσης Ασθενών Ελλάδος:\nΔιαμόρφωση του κατάλληλου θεσμικού και κανονιστικού πλαισίου για τη δημιουργία και λειτουργία υπηρεσιών ανακουφιστικής φροντίδας στη χώρα, συμπεριλαμβανομένου ενός ρυθμιστικού πλαισίου για τη διαθεσιμότητα φαρμάκων.\nΣυγκρότηση και λειτουργία των απαραίτητων υπηρεσιών σε όλη την επικράτεια σύμφωνα με αναγνωρισμένες προδιαγραφές\nΔημιουργία μια άρτια εκπαιδευμένης δεξαμενής επαγγελματιών υγείας σε ζητήματα ανακουφιστικής φροντίδας, προκειμένου να προσφέρουν τις υπηρεσίες τους σε ασθενείς που τις έχουν ανάγκη\nΠροαγωγή της έρευνας για τη βελτίωση του σχεδιασμού, της εφαρμογής και της αξιολόγησης των υπηρεσιών\nΕυαισθητοποίηση των οικογενειών, των φροντιστών και της κοινωνίας αναφορικά με τη σημασία παροχής άρτιων υπηρεσιών ανακουφιστικής φροντίδας και διασφάλιση της αποτελεσματικής συνεργασία ανάμεσα στους εμπλεκόμενους υπό το συντονισμό του Υπουργείου Υγείας.\nΗ αξιολόγηση των τεχνολογιών υγείας είναι το βασικό εργαλείο που μπορεί να διασφαλίσει την αποδοτική πρόσβαση των πολιτών στις νέες τεχνολογίες υγείας και από τα αποτελέσματά της θα ακολουθήσουν μια σειρά από διαδικασίες, όπως η διαπραγμάτευση, οι συμφωνίες ελεγχόμενης εισόδου, οι συμφωνίες επιμερισμού κινδύνου ή τιμής όγκου και οι συμφωνίες με βάση την αξία.\nΠρόκειται ουσιαστικά για μια ορθολογική και με διαφάνεια δομημένη διαδικασία που οφείλει να αποσκοπεί στη μέτρηση και στην πιστοποίηση της προστιθέμενης αξίας από την εισαγωγή μιας τεχνολογίας υγείας, στη διασφάλιση της καθολικής πρόσβασης στις νέες τεχνολογίες με βάση τις ιδιαιτερότητες και τις δυνατότητες της χώρας και στη συνεκτίμηση των αναγκών και της εμπειρίας των ασθενών, όπως αυτές θα εκφράζονται διαμέσου ενός θεσμοθετημένου, διακριτού και ισότιμου ρόλου τους στις διαδικασίες αξιολόγησης.\nΔιασφάλιση της διαφάνειας και της λογοδοσίας σε όλα τα στάδια της διαδικασίας ΗΤΑ.\nΕπίτευξη καθολικής πρόσβασης στις νέες τεχνολογίες βάσει θεραπευτικών πρωτοκόλλων.\nΈγκαιρη και τεκμηριωμένη αξιολόγηση και πιστοποίηση των νέων τεχνολογιών.\nΘεσμοθέτηση της ισότιμης συμμετοχής των ασθενών στις σχετικές διαδικασίες HTA.\nΟμαλοποίηση της λειτουργίας της Επιτροπής Διαπραγμάτευσης του Υπουργείου Υγείας.\nΕπίσπευση των διαδικασιών για τη δημιουργία του Οργανισμού HTA.\nΛειτουργία του Οργανισμού HTA ως ανεξάρτητου φορέα.\nΗ μεταρρύθμιση του τομέα της υγείας στην Ελλάδα προϋποθέτει τη ριζική αναδιάταξη του υφιστάμενου εθνικού μοντέλου παροχής υπηρεσιών υγείας, προκειμένου να βελτιωθούν δραστικά τόσο η ποιότητά τους και η εμπειρία που βιώνει ο ασθενής, όσο και η σχέση κόστους – αποτελέσματος που χαρακτηρίζει το σημερινό σύστημα.\nΟι πολιτικές υγείας θα πρέπει να χαρακτηρίζονται από καινοτομία και εξειδίκευση, να διασφαλίζουν την αναβάθμιση της ποιότητας των παρεχόμενων υπηρεσιών υγείας προς τους πολίτες, την ορθολογική λειτουργία και διαχείριση των υπηρεσιών του Υπουργείου και των εποπτευόμενων φορέων, την ανάπτυξη συστημάτων λογοδοσίας (συστημικής και ατομικής) κατά την παροχή υπηρεσιών υγείας στον πολίτη και τη συνεχή μέτρηση της αποδοτικότητας και αποτελεσματικότητας (κόστος σε σχέση με τα αποτέλεσμα). Επίσης θα πρέπει να εξισορροπούν τις περιφερειακές ανισότητες λαμβάνοντας υπόψη τις απομακρυσμένες περιοχές και την ιδιαίτερη νησιωτική κατανομή της χώρας.\nΑύξηση της χρηματοδότησης του συστήματος υγείας από τον κρατικό προϋπολογισμό, ποσοστιαία αύξηση των δαπανών για τη δημόσια υγεία και λήψη μέτρων για τον περιορισμό της ιδιωτικής δαπάνης.\nΔόμηση ενός αποκεντρωμένου συστήματος υγείας με τη σταδιακή μεταβίβαση αρμοδιοτήτων στις Υγειονομικές Περιφέρειες και σε ανεξάρτητους οργανισμούς.\nΕφαρμογή ενός αξιοκρατικού διοικητικού μοντέλου που θα είναι απαλλαγμένο από κομματικές εξαρτήσεις και πελατειακές λογικές.\nΣυστηματική αξιολόγηση της αποτελεσματικότητας, της αποδοτικότητας και των αναγκών όλων των παρόχων υπηρεσιών υγείας στο πλαίσιο του Εθνικού Συστήματος Υγείας.\nΑξιοποίηση των νέων τεχνολογιών πληροφορίας, επικοινωνίας και ηλεκτρονικής διακυβέρνησης.\nΠλήρης αξιοποίηση των εργαλείων που παρέχει η διαδικασία διαπραγμάτευσης, με στόχο την αποζημίωση φαρμάκων και ιατροτεχνολογικού εξοπλισμού με βάση την αποδειδειγμένη θεραπευτική αξία\nΣυμμετοχή των ασθενών στις διαδικασίες λήψης αποφάσεων (Υπουργείο Υγείας, Υγειονομικές Περιφέρειες, οργανισμοί υγείας)\nΠολλές από τις παρατηρούμενες ανισότητες στις υπηρεσίες υγείας σχετίζονται με γεωγραφική κατανομή. Κατά τις δεκαετίες του 1980 και του 1990 η γεωγραφική ανισότητα στις νοσοκομειακές υποδομές ήταν ιδιαίτερα έντονη στην Ελλάδα. Με την ανάπτυξη των περιφερειακών νοσοκομειακών μονάδων σε περιοχές εκτός των μεγάλων αστικών κέντρων οι ανισότητες αυτές έχουν αμβλυνθεί ωστόσο παραμένουν έντονες ιδίως σε ακριτικές περιοχές και σχετίζονται με την υποστελέχωση και τη μη αποδοτική κατανομή χρήση των διαθέσιμων πόρων.\nΕπαρκής κάλυψη των αναγκών για ιατρικές υπηρεσίες στα νοσηλευτικά ιδρύματα και τις μονάδες υγείας των απομακρυσμένων περιοχών.\nΑξιοποίηση της τηλεϊατρικής για τη διασφάλιση της πρόσβασης πληθυσμών που διανέμουν σε ακριτικές περιοχές σε υπηρεσίες διάγνωσης, παρακολούθησης και θεραπείας.\nΕπέκταση της δυνατότητας συνταγογράφησης ειδικών εξετάσεων και φαρμάκων και από ιατρό Γενικής Ιατρικής (ειδικότερα απεικονιστικών εξετάσεων) σε κατοίκους ακριτικών περιοχών, ιδίως χρονίως πάσχοντες.\nΕπέκταση της χρονικής ισχύος των παραπεμπτικών Ε.Ο.Π.Υ.Υ. για παρακλινικές / απεικονιστικές εξετάσεις για τους κατοίκους ακριτικών περιοχών, ιδίως χρονίως πάσχοντες, π.χ. δυνατότητα έκδοσης παραπεμπτικών 6μηνης διάρκειας ή δυνατότητα αυτόματης ανανέωσης\nΒελτίωση της ποιότητας των παρεχόμενων υπηρεσιών στις Μονάδες Ακτινοθεραπείας.\nΠροσθήκη κριτηρίου εντοπιότητας στης προκηρύξεις θέσεων ιατρών ΕΣΥ, νοσηλευτικού και διοικητικού προσωπικού, σε απομακρυσμένες – ακριτικές περιοχές.\nΚαθιέρωση υποχρεωτικού χρονικού ορίου ελάχιστης παραμονής για τους νέους διορισμένους ιατρούς ακριτικών περιοχών. Ομοίως, για το νοσηλευτικό και παραϊατρικό προσωπικό.\nΚίνητρα για τη λειτουργία ιδιωτικών ιατρείων και ιδιωτικών δομών φροντίδας Υγείας σε ακριτικές περιοχές.\nΟι αποτελεσματικές πολιτικές δημόσιας υγείας συνιστούν θεμελιώδη προϋπόθεση και αποτελούν ύψιστη προτεραιότητα για την επίτευξη των στόχων της καθολικής πρόσβασης και της άρσης των ανισοτήτων, στο πλαίσιο της ανταπόκρισης του συστήματος στις υγειονομικές ανάγκες και της αντιμετώπισης των μειζόνων παραγόντων κινδύνου και της επιδείνωσης των κοινωνικοοικονομικών ανισοτήτων.\nΟι πολιτικές δημόσιας υγείας, συνδυαζόμενες με ένα ολοκληρωμένο σύστημα πρωτοβάθμιας φροντίδας και μια υψηλού επιπέδου νοσοκομειακή περίθαλψη, αποτελούν πυλώνα του ενιαίου συστήματος υγείας που δικαιούται κάθε άνθρωπος. Η καθολική κάλυψη και η διασφάλιση της κατανομής των περιορισμένων οικονομικών πόρων με βάση το κοινωνικό συμφέρον, αποτελεί μία ύψιστη πρόκληση.\nΣυστηματική παρακολούθηση της υγείας του πληθυσμού, καθώς και των παραγόντων κινδύνου που την επηρεάζουν και την επιβαρύνουν.\nΕπιδημιολογική καταγραφή και αξιολόγηση των σημαντικότερων ασθενειών που εμφανίζονται στον ελληνικό πληθυσμό.\nΚαταγραφή και βελτίωση του τρόπου ζωής του πληθυσμού, με στόχο την υγιεινή διαβίωση.\nΣυνεχής ενημέρωση του πληθυσμού για θέματα υγείας και υγιεινής.\nΑνασχεδιασμός, συντονισμός και αξιολόγηση των υπηρεσιών Δημόσιας Υγείας σε εθνικό, περιφερειακό και τοπικό επίπεδο, με στόχο την βελτίωση της ποιότητας ζωής του πληθυσμού.\nΚαταγραφή, αξιολόγηση και κάλυψη των βασικών αναγκών υγείας του πληθυσμού.\nΈλεγχος των φυσικών πόρων, των αποβλήτων, της ατμοσφαιρικής ρύπανσης κ.λπ., με στόχο την περιβαλλοντική υγεία.\nΑυξημένος υγειονομικός έλεγχος στις πύλες εισόδου της χώρας.\nΔικτύωση των υπηρεσιών Δημόσιας Υγείας (κεντρικών και περιφερειακών) με τις υπηρεσίες πρωτοβάθμιας φροντίδας υγείας και τις αντίστοιχες νοσοκομειακές και εξωνοσοκομειακές υπηρεσίες του συστήματος υγείας.\nΑπό το 1948 ο Παγκόσμιος Οργανισμός Υγείας έχει εντάξει την παχυσαρκία στον κατάλογο των παθήσεων. Ως νόσος ορίζεται κάθε κατάσταση που μειώνει την ποιότητα και την ποσότητα της ζωής. Για τους παχύσαρκους, η ποιότητα ζωής είναι σαφώς μειωμένη αλλά και συντομότερη, αφού εμφανίζουν συχνότερα πολλές και σημαντικές επιπλοκές υγείας, συγκρινόμενοι με άτομα φυσιολογικού βάρους.\nΗ Ελλάδα και οι άλλες χώρες της νότιας Ευρώπης (Ιταλία, Ισπανία, Κύπρος, Μάλτα) έχουν τα υψηλότερα ποσοστά παιδικής παχυσαρκίας στην Ευρώπη, καθώς περίπου ένα στα πέντε παιδιά (ποσοστό 18% έως 21% ανάλογα με τη χώρα) είναι παχύσαρκο. Αυτό προκύπτει από τα τελευταία στοιχεία για τα έτη 2015-2017 του Παγκόσμιου Οργανισμού Υγείας. Τα χαμηλότερα ποσοστά παιδικής παχυσαρκίας, από 5% έως 9% του συνόλου των παιδιών, καταγράφονται σε Γαλλία, Νορβηγία, Ιρλανδία, Λετονία και Δανία.\nΗ προώθηση της υγιεινής διατροφής και της σωματικής άσκησης συμβάλει στη μείωση της παχυσαρκίας, όπως και των κινδύνων που έχουν σχέση με την υπέρταση, τις καρδιακές νόσους, το διαβήτη και ορισμένες μορφές καρκίνου. Επομένως, η υγιεινή διατροφή και η σωματική άσκηση βελτιώνουν σημαντικά την ποιότητα της ζωής και συμβάλουν καθοριστικά στη δημόσια υγεία.\nΕνίσχυση της ευρωπαϊκής συνεργασίας για τα τρόφιμα και τη διατροφή.\nΥλοποίηση δράσεων ενημέρωσης και ευαισθητοποίησης του κοινού για ζητήματα διατροφής.\nΣτοχευμένα και διαδραστικά προγράμματα πληροφόρησης των μαθητών για την ευεργετική επίδραση της υγιεινής διατροφής στα σχολεία.\nΚατηγοριοποίηση και σήμανση των συσκευασμένων τροφίμων ανάλογα με τη διατροφική τους αξία σε ευρωπαϊκό επίπεδο.\nΣυμμετοχή των οργανώσεων ασθενών στην ανάπτυξη νομοθεσίας που διασφαλίζει την αναγραφή στις συσκευασίες των πληροφοριών, ώστε να παρατίθενται με τρόπο σαφή, εύκολο στην ανάγνωση και κατανοητό.\nΠεραιτέρω συνεργασία μεταξύ των οργανώσεων καταναλωτών και ασθενών για ζητήματα διατροφής και υγείας.\nΠαροχή δωρεάν υπηρεσιών διαιτολογίας από το εθνικό σύστημα υγείας\nΟι πολίτες έχουν το δικαίωμα πρόσβασης στην υγειονομική περίθαλψη σε άλλη χώρα της Ευρωπαϊκής Ένωσης και επιστροφής των σχετικών εξόδων για περίθαλψη στο εξωτερικό από τη χώρα καταγωγής τους.\nΗ οδηγία 2011/24/EΕ θέτει τις προϋποθέσεις υπό τις οποίες ο ασθενής μπορεί να ταξιδέψει σε άλλη χώρα για να λάβει ιατρική περίθαλψη και να του επιστραφούν τα σχετικά έξοδα. Καλύπτει τις δαπάνες φροντίδας, τη συνταγογράφηση και τη διανομή φαρμάκων και ιατροτεχνολογικών προϊόντων.\nΚαθώς οι πολιτικές και τα συστήματα υγείας είναι όλο και περισσότερο αλληλοσυνδεόμενα, η οδηγία καθιστά ευκολότερη την πρόσβαση 1) σε πληροφορίες σχετικά με τις διαθέσιμες υπηρεσίες υγειονομικής περίθαλψης σε άλλες ευρωπαϊκές χώρες και 2) σε εναλλακτικές επιλογές υγειονομικής περίθαλψης και/ή εξειδικευμένη θεραπεία στο εξωτερικό.\nΠλήρης εφαρμογή της Οδηγίας 24/2011/EΕ για τη διασυνοριακή υγειονομική περίθαλψη\nΥλοποίηση δράσεων πληροφόρησης των ασθενών για τα δικαιώματά τους, τις θεραπευτικές επιλογές και την αποζημίωση σε ευρωπαϊκό επίπεδο.\nΔιασύνδεση των συστημάτων υγείας των κρατών-μελών, στο πλαίσιο της αναπτυσσόμενης ηλεκτρονικής υγείας.\nΑν και έχουν καταγραφεί διαφορετικοί ορισμοί για την εγγραμματοσύνη υγείας, τα κοινά χαρακτηριστικά περιλαμβάνουν τις δεξιότητες, την κατανόηση, την προσβασιμότητα, την εμπειρία χρήσης, την πληροφόρηση, τη γνώση, την ενδυνάμωση και τη λήψη αποφάσεων.\nΈνας ορισμός που υιοθετεί ο Παγκόσμιος Οργανισμός Υγείας είναι «η ικανότητα να λαμβάνουμε ορθές αποφάσεις για την υγεία μας, στο πλαίσιο της καθημερινής ζωής στο σπίτι, στην κοινότητα, στο χώρο εργασίας, στο σύστημα υγειονομικής περίθαλψης, στην αγορά και στην πολιτική σκηνή».\nΑπό τη σκοπιά του ασθενούς, οι γνώσεις και οι ικανότητες που αποκτώνται μέσω της εγγραμματοσύνης υγείας οδηγούν στη δύναμη και την ενδυνάμωση που απαιτούνται για την ορθή διαχείριση της ασθένειας ή της κατάστασης και των επιπτώσεών της στην ποιότητα ζωής του.\nΗ εγγραμματοσύνη υγείας είναι μια χρήσιμη, αλλά και μια κρίσιμη στρατηγική για να διασφαλίσουμε την ισότητα στην υγεία, την ενδυνάμωση και την περίθαλψη με επίκεντρο τον ασθενή, στο σύγχρονο περιβάλλον. Η βελτίωση των δεξιοτήτων των ασθενών, των πολιτών και των επαγγελματιών στον τομέα της υγείας θα πρέπει να επιτυγχάνεται διαμέσου ενός συνολικού στρατηγικού σχεδιασμού και σε ένα υγειονομικό περιβάλλον προσανατολισμένο στο χρήστη των υπηρεσιών του.\nΠεραιτέρω μελέτη της προστιθεμένης αξίας της εγγραμματοσύνης υγείας και του ρόλου της στον τομέα της υγειονομικής περίθαλψης.\nΕκπαίδευση των επαγγελματιών υγείας σχετικά με τους τρόπους με τους οποίους οι πληροφορίες που παρέχουν θα είναι κατανοητές στο χρήστη και χρήσιμες για τον μέσο πολίτη.\nΑξιοποίηση του διαδικτύου για τη διάδοση της εγγραμματοσύνης υγείας προς τους πολίτες.\nΣυνεργασία όλων των εμπλεκόμενων μερών με τους συλλόγους ασθενών για την επίτευξη των συγκεκριμένων σκοπών.\nΔιακρατική συνεργασία στο πλαίσιο της Ευρωπαϊκής Ένωσης για ζητήματα ευαισθητοποίησης και πληροφόρησης των πολιτών.\nΕκπαιδευτικό περιβάλλον και διακρίσεις\nΟι νέοι σε ηλικία ασθενείς με χρόνιες παθήσεις αντιμετωπίζουν συχνά εμπόδια στο εκπαιδευτικό σύστημα. Η επίδραση των χρόνιων νοσημάτων δεν είναι μόνο ιατρική, καθώς μπορεί να επηρεάσει την μαθησιακή απόδοση, τη συναισθηματική και σωματική ανάπτυξη και τις σχέσεις με τους συνομηλίκους. Μπορεί επίσης να εντείνει το άγχος στην καθημερινή ζωή και να συμβάλλει στην εμφάνιση κατάθλιψης, γνωστικών διαταραχών και κόπωσης. Τα προβλήματα αυτά συχνά παραβλέπονται από το προσωπικό των εκπαιδευτικών ιδρυμάτων, όπως το σχολείο ή το πανεπιστήμιο.\nΟι χρόνιοι ασθενείς ενδέχεται να έρχονται συχνά αντιμέτωποι με καταστάσεις όπως η απώλεια διδακτικών ωρών, ιατρικών επισκέψεων ή θεραπειών αποκατάστασης. Επιπλέον, μπορεί να επιβαρυνθούν από παρενέργειες των θεραπειών και να βιώσουν ψυχολογικές διακυμάνσεις ως αποτέλεσμα των συνθηκών διαβίωσης και της διαχείρισης της κατάστασής τους.\nΕπίσης, όταν η πάθηση δεν είναι πάντοτε ορατή, οι ασθενείς ενδέχεται να βιώνουν στίγμα και να κατηγορούνται από τους συμμαθητές τους ή ακόμη και από το διδακτικό προσωπικό ότι εκμεταλλεύονται την κατάσταση της υγείας τους. Η επίδραση του σχολικού περιβάλλοντος αποκτά ακόμη πιο έντονα και ευαίσθητα χαρακτηριστικά σε περιπτώσεις ψυχικής υγείας.\nΔράσεις ευαισθητοποίησης του διδακτικού προσωπικού για ζητήματα χρονίων παθήσεων.\nΠρωτοβουλίες για την καταπολέμηση του στίγματος και του σχολικού εκφοβισμού ατόμων που ανήκουν σε ευάλωτες ομάδες.\nΤήρηση μέτρων για τη διευκόλυνση της καθημερινότητας των μαθητών ή σπουδαστών με χρόνιες παθήσεις, όπως οι δικαιολογημένες απουσίες κ.λπ.\nΔιασφάλιση της προσβασιμότητας στο εκπαιδευτικά ιδρύματα των μαθητών με αναπηρία, αξιολόγηση κτιρίων και δημιουργία μητρώου μετατροπών\nΔράσεις ευαισθητοποίησης των τοπικών φορέων.\nΑπλούστευση των γραφειοκρατικών διαδικασιών για τις απαραίτητες μετατροπές σε σχολικά κτίρια.\nΈγκαιρη και πλήρης στελέχωση των σχολείων με ειδικό βοηθητικό προσωπικό.\nΕκπαίδευση των στελεχών του σχολείου για την παροχή πρώτων βοηθειών.\nΕκπόνηση ειδικών προγραμμάτων όπου όλοι οι μαθητές θα συμμετέχουν ισότιμα ανεξαρτήτως των φυσικών περιορισμών τους λόγω ασθένειας ή αναπηρίας.\nΣύμφωνα με τον Παγκόσμιο Οργανισμό Υγείας, ο εμβολιασμός σώζει περίπου 3 εκατομμύρια ζωές κάθε χρόνο σε διεθνές επίπεδο, ενώ τα εμβόλια θα αναχαιτίσουν κατά την επόμενη δεκαετία περίπου 25 εκατομμύρια θανάτους. Παρά τα προφανή και επιστημονικά τεκμηριωμένα οφέλη του εμβολιασμού, έχει καταγραφεί και στην Ελλάδα η έξαρση της ιλαράς και επανεμφάνιση άλλων νόσων που μπορούν να προληφθούν με τον εμβολιασμό, λόγω ανεπαρκούς εμβολιαστικής κάλυψης.\nΟι προτάσεις των συλλόγων ασθενών επικεντρώνονται σε δύο κύριους άξονες δράσης: Στην απρόσκοπτη και δωρεάν πρόσβαση του πληθυσμού στον εμβολιασμό βάσει των διεθνών και ευρωπαϊκών κατευθυντήριων οδηγιών και στην ευαισθητοποίηση και ενημέρωση του κοινού για τα οφέλη του εμβολιασμού και της προληπτικής ιατρικής.\nΕπικαιροποίηση του Εθνικού Προγράμματος Εμβολιασμού σε συμφωνία με τις διεθνείς και ευρωπαϊκές κατευθυντήριες οδηγίες.\nΆμβλυνση του κινδύνου έλλειψης εμβολίων μέσω κεντρικού συστήματος παρακολούθησης σε πραγματικό χρόνο και επικαιροποιημένης αξιολόγησης των αναγκών.\nΚαθιέρωση στόχων εμβολιαστικής κάλυψης και αξιολόγηση του βαθμού επίτευξής τους.\nΛειτουργία κινητών μονάδων για τον εμβολιασμό κοινωνικών ομάδων όπως πρόσφυγες – μετανάστες, Ρομά, ηλικιωμένοι, άτομα με αναπηρία κ.λπ.\nΠαροχή δυνατότητας εμβολιασμού σε τακτικά διαστήματα κατά τα διάφορα στάδια της ζωής, για παράδειγμα στα σχολεία και σε τόπους εργασίας·\nΈγκαιρη, συνεχής και υπεύθυνη ενημέρωση των γονέων και κηδεμόνων και συνολικά του πληθυσμού, σχετικά με τα οφέλη, την ασφάλεια και την αποτελεσματικότητα των εμβολίων και το ρόλο τους στην προστασία της υγείας των ατόμων και της δημόσιας υγείας.\nΣυνεχής ενημέρωση και εκπαίδευση των επαγγελματιών υγείας σχετικά με τον εμβολιασμό και την εμβολιαστική κάλυψη.\nΗ ενδυνάμωση των ασθενών συνιστά μία από τις κυρίαρχες συνθήκες για τη βελτίωση της ποιότητας της υγειονομικής περίθαλψης. Αποτελεί ταυτόχρονα προϋπόθεση αλλά και αποτέλεσμα ενός συστήματος υγείας που εφαρμόζει πολιτικές με επίκεντρο και γνώμονα τον λήπτη υπηρεσιών υγείας και την εμπειρία του.\nΗ ενδυνάμωση των ασθενών ορίζεται με πολλούς τρόπους ανάλογα με το πλαίσιο και τους στόχους. Με μία περιεκτική διατύπωση μπορεί να αποδοθεί ως η «διαδικασία που βοηθά τους ανθρώπους να αποκτήσουν τον έλεγχο της ζωής τους και αυξάνει την ικανότητά τους να αναλαμβάνουν πρωτοβουλίες και να ενεργούν σε θέματα τα οποία οι ίδιοι αντιλαμβάνονται ως σημαντικά». Οι πτυχές της ενδυνάμωσης περιλαμβάνουν την εγγραμματοσύνη υγείας, την από κοινού λήψη αποφάσεων και την αυτοδιαχείριση.\nΟι ασθενείς με χρόνιες παθήσεις συχνά αναφέρονται ως οι σημαντικοί πόροι του συστήματος υγείας, οι οποίοι όμως παραμένουν αναξιοποίητοι. Τα μοντέλα περίθαλψης με επίκεντρο τον ασθενή επιτυγχάνουν τεκμηριωμένα καλύτερη ποιότητα φροντίδας και συμβάλουν στην αποδοτικότητα του συστήματος. Ωστόσο, η ενδυνάμωση των ασθενών εξακολουθεί να συνιστά μία έννοια και διαδικασία που παραμένει υποβαθμισμένη στην Ελλάδα.\nΥλοποίηση δράσεων προαγωγής της εγγραμματοσύνης υγείας των ασθενών και των πολιτών εν γένει.\nΑνάπτυξη δεξιοτήτων των συλλόγων ασθενών για την αποτελεσματικότερη εκπροσώπηση των ληπτών υπηρεσιών υγείας και διεκδίκηση των δικαιωμάτων τους.\nΑξιοποίηση των νέων τεχνολογιών και του διαδικτύου για τη διάχυση πληροφοριών που θα συμβάλλουν στην ενδυνάμωση των ασθενών.\nΣυμμετοχή των εκπροσώπων των ασθενών στις διαδικασίες διαλόγου για τις πολιτικές υγείας.\nΟι εθνικές πολιτικές στον τομέα των εξαρτήσεων θα πρέπει να επικεντρωθούν και να διασφαλίσουν την καθολική κάλυψη του πληθυσμού και την πρόσβαση σε αντίστοιχες υπηρεσίες, με γνώμονα τις ιδιαίτερες ανάγκες των εξαρτημένων, το σεβασμό των δικαιωμάτων τους και την προστασία της δημόσιας υγείας.\nΗ δέσμη υπηρεσιών αντιμετώπισης των εξαρτήσεων πρέπει να συμπεριλαμβάνει προγράμματα πρόληψης, υπηρεσίες μείωσης της βλάβης όπως προγράμματα street work και χώρους εποπτευόμενης χρήσης, προγράμματα υποκατάστασης της χρήσης οπιοειδών, προγράμματα αποτοξίνωσης και απεξάρτησης, παρεμβάσεις ψυχοκοινωνικής υποστήριξης και κοινωνικής επανένταξης.\nΠρόληψη και μείωση των βλαπτικών συνεπειών του αλκοόλ στην υγεία.\nΠροώθηση υγιεινών διατροφικών επιλογών.\nΔράσεις πρόληψης και ευαισθητοποίησης για τις βλαβερές επιπτώσεις του τσιγάρου, συμπεριλαμβανομένων του παθητικού καπνίσματος και του ηλεκτρονικού τσιγάρου.\nΠλήρης και καθολική απαγόρευση του καπνίσματος σε δημόσιους χώρους.\nΣυντονισμός των παρεμβάσεων των εμπλεκόμενων φορέων για την αντιμετώπιση των ναρκωτικών, στο πλαίσιο ενός στρατηγικού σχεδιασμού.\nΈμφαση στην υλοποίηση προγραμμάτων μείωσης βλάβης από τη χρήση ψυχοδραστικών ουσιών.\nΛειτουργία χώρων ιατρικώς επιτηρούμενης χρήσης με επαρκή πληθυσμιακή και γεωγραφική κατανομή.\nΔωρεάν διανομή συνέργων ασφαλούς χρήσης, βάσει των κατευθυντήριων οδηγιών του Παγκόσμιου Οργανισμού Υγείας.\nΠροαγωγή της συνεργασίας των δημόσιων δομών με την ακαδημαϊκή κοινότητα και τις μη κυβερνητικές οργανώσεις που δραστηριοποιούνται στο πεδίο.\nΣυμμετοχή των εκπροσώπων της κοινότητας των χρηστών στις διαδικασίες διαλόγου για τις πολιτικές αναφορικά με την αντιμετώπιση των ναρκωτικών.\nΈμφαση στην αντιμετώπιση αναδυόμενων εξαρτήσεων, όπως ο τζόγος και το διαδίκτυο.\nΕργασιακό Περιβάλλον και διακρίσεις\nΈνα ποσοστό χρόνιων ασθενών δεν είναι σε θέση να συνεχίσει την επαγγελματική του δραστηριότητα, λόγω της κατάστασης υγείας του. Ωστόσο πολλά άτομα εξακολουθούν να εργάζονται ή επιθυμούν να το κάνουν.\nΜε την κατάλληλη υποστήριξη μπορούν να ασκούν το επάγγελμά τους, γεγονός που συμβάλει στην βελτίωση της ποιότητας ζωής τους και ελαχιστοποιεί τις αρνητικές οικονομικές επιπτώσεις των χρόνιων ασθενειών και του κινδύνου κοινωνικού αποκλεισμού.\nΓια τους εργοδότες, τα οφέλη της πρόσληψης και διατήρησης των εργαζομένων με χρόνιες παθήσεις είναι πολλαπλά. Η επιλογή αυτή αναδεικνύει τις αξίες και τις αρχές της εταιρείας και επικοινωνεί ένα θετικό μήνυμα συμπερίληψης στην πελατειακή της βάση και στους πολίτες.\nΩστόσο, οι ασθενείς συχνά αντιμετωπίζουν χαμηλά επίπεδα ενσυναίσθησης από τους εργοδότες τους για τη διαχείριση της πάθησής τους. Οι εκπεφρασμένες ανησυχίες των προϊσταμένων σχετικά με το κόστος, την παραγωγικότητα και τις απουσίες του εργαζόμενου μπορούν να εντείνουν την περιθωριοποίησή του και να επιδράσουν αρνητικά στην αυτοεκτίμησή του. Ως αποτέλεσμα, οι ασθενείς συχνά προτιμούν να μην αποκαλύπτουν στην εργοδοσία την πάθησή τους ακόμη και αν αυτό επηρεάζει τη θεραπεία και την έκβασή της.\nΕνίσχυση του νομοθετικού και ρυθμιστικού πλαισίου για τα δικαιώματα των χρόνιων ασθενών στο επαγγελματικό περιβάλλον και συστηματική επίβλεψη και αξιολόγηση της εφαρμογής του.\nΒελτίωση των συστημάτων αξιολόγησης της αναπηρίας, προκειμένου να διασφαλίζεται η ενσωμάτωση όλων των χρόνιων ασθενειών που προκαλούν αναπηρίες στους σχετικούς εθνικούς πίνακες.\nΘέσπιση μέτρων ώστε να προάγεται η αντιστάθμιση της απώλειας λειτουργικότητας στο εργασιακό περιβάλλον.\nΔράσεις ενημέρωσης και εκπαίδευσης των εργοδοτών και των εργαζομένων για την κοινωνική διάσταση των χρονίων παθήσεων και την καταπολέμηση του στίγματος.\nΑναφορικά με τους φροντιστές, απαιτείται η θέσπιση των κατάλληλων μέτρων για τη στήριξη τους και για την διασφάλιση του δικαιώματός τους στην εργασία και σε διευρυμένη άδεια.\nΗλεκτρονική διακυβέρνηση στον τομέα της υγείας\nΟ τομέας της ηλεκτρονικής διακυβέρνησης μπορεί να αποτελέσει με δεδομένη τη ραγδαία εξέλιξη της τεχνολογικής προόδου στους τομείς της πληροφορικής και των επικοινωνιών, ένα εξαιρετικά σημαντικό εργαλείο μεταρρυθμίσεων στον τομέα της υγείας.\nΣε αυτή την κατεύθυνση, οι εθνικές πολιτικές υγείας θα πρέπει να είναι προσανατολισμένες στην αναβάθμιση του Εθνικού Συστήματος Ηλεκτρονικής Υγείας, στο πλαίσιο της σταδιακής εφαρμογής μιας συνεκτικής στρατηγικής που συμπεριλαμβάνει την υποστήριξη της διαλειτουργικότητας, την ηλεκτρονική διακυβέρνηση και τον κεντρικό συντονισμό.\nΚαταγραφή και εκπόνηση μητρώων για όλους τους τομείς και τις δραστηριότητες υγείας όπως οι δομές φροντίδας, οι εποπτευόμενοι φορείς, οι επαγγελματίες υγείας, οι κλινικές πράξεις, τα φάρμακα, οι κλινικές μελέτες κ.λπ.\nΟμογενοποίηση των ψηφιακών λειτουργιών και υπηρεσιών του συστήματος υγείας.\nΛειτουργία μίας ενιαίας διαδικτυακής εφαρμογής διαχείρισης και προβολής των δεδομένων με τους απαραίτητους μηχανισμούς ασφαλείας και ταυτοποίησης, όπου ο χρήστης θα έχει τη δυνατότητα να λαμβάνει πρόσβαση και γνώση των ιατρικών του δεδομένων.\nΣύμφωνα με τον Παγκόσμιο Οργανισμό Υγείας, η ηλεκτρονική υγεία (eHealth) συνίσταται στη χρήση τεχνολογιών πληροφοριών και επικοινωνιών για την υγεία. Ορισμένα σημαντικά πεδία αξιοποίησης του συγκεκριμένου εργαλείου είναι η θεραπεία, η διεξαγωγή έρευνας, η εκπαίδευση του εργατικού δυναμικού, η επιδημιολογική επιτήρηση και η δημόσια υγεία.\nΗ ηλεκτρονική υγεία μπορεί να χρησιμοποιηθεί ως μέσο αποτελεσματικότερης παροχής ή ανταλλαγής πληροφοριών, είτε πρόκειται για επαγγελματίες του τομέα της υγείας, είτε για ασθενείς, είτε για πολίτες. Μπορεί επίσης να στοχεύει στη βελτίωση της διαχείρισης των συστημάτων υγείας ή του συντονισμού και της αξιολόγησης των υπηρεσιών δημόσιας υγείας.\nΔιεύρυνση των ηλεκτρονικών υπηρεσιών και των εργαλείων που εστιάζουν στην παροχή πληροφοριών για την υγεία και την ευεξία προς τους ασθενείς\nΈμφαση στην αξιοποίηση της τηλεϊατρικής σε απομακρυσμένες περιοχές.\nΕκπαίδευση των επαγγελματιών υγείας για τη χρήση των ηλεκτρονικών μέσων.\nΕνδυνάμωση και πληροφόρηση των ασθενών σχετικά με τις δυνατότητες που παρέχει η τεχνολογία.\nΘωράκιση των δικαιωμάτων των ασθενών και προστασία των δεδομένων προσωπικού χαρακτήρα.\nΤα άτομα ηλικίας άνω των 65 ετών αντιπροσωπεύουν σήμερα στη χώρα μας το 21,3% του πληθυσμού και σύμφωνα με τις εκτιμήσεις το 2030 θα είναι περίπου το 30% και το 2050 πάνω από 35%. Στην πρόσφατη έκθεση της, η Παγκόσμια Τράπεζα χαρακτηρίζει τη γήρανση του πληθυσμού ως έναν από τους δύο παράγοντες που εάν δεν ληφθούν μέτρα, θα επηρεάσουν αρνητικά τα επόμενα χρόνια την ανάπτυξη κάθε χώρας και τη βιωσιμότητα των υγειονομικών και κοινωνικών υπηρεσιών.\nΚαθώς ο γενικός πληθυσμός γηράσκει, πολλές χρόνιες ασθένειες γίνονται πιο διαδεδομένες. Οι ασθενείς με χρόνιες παθήσεις που αναπτύσσονται σε νεαρή ηλικία ζουν συχνά περισσότερο, χάρη στις σύγχρονες ιατρικές θεραπείες. Ωστόσο η αύξηση του προσδόκιμου επιβίωσης δεν απαντά στην αντιμετώπιση προκλήσεων που σχετίζονται με την ποιότητα ζωής, την καθημερινότητα και με τις διακρίσεις και δυσκολίες που βιώνουν τα άτομα λόγω της κατάστασης της υγείας τους.\nΥιοθέτησης μίας ολοκληρωμένης, ολιστικής προσέγγισης της υγείας και της κοινωνικής φροντίδας.\nΠροστασία των δικαιωμάτων των ηλικιωμένων ασθενών και αντιμετώπιση των διακρίσεων και του στιγματισμού.\nΥψηλής ποιότητας πληροφόρηση που ανταποκρίνεται στις ιδιαίτερες ανάγκες των ηλικιωμένων ασθενών.\nΕξασφάλιση της πρόσβασης των ασθενών στις υπηρεσίες που χρειάζονται σε όλη τη διάρκεια της περίθαλψης.\nΚοινή λήψη αποφάσεων και ενδυνάμωση για τους ηλικιωμένους και τους φροντιστές τους.\nΔιασφάλιση της πρόσβασης σε καινοτόμες θεραπείες και τεχνολογίες για την κάλυψη των αναγκών τους.\nΟ ιατροτεχνολογικός εξοπλισμός αποτελείται από προϊόντα ή συσκευές που προορίζονται γενικά για ιατρική χρήση. Η διάθεσή και πιστοποίησή τους ρυθμίζονται από τις αρμόδιες εθνικές αρχές, αλλά και από τον Ευρωπαϊκό Οργανισμό Φαρμάκων (EMA), βάσει της νομοθεσίας της Ευρωπαϊκής Ένωσης.\nΤα ιατροτεχνολογικά προϊόντα στην Ευρωπαϊκή Ένωση υποβάλλονται σε διαδικασίες αξιολόγησης, προκειμένου να τεκμηριωθεί ότι πληρούν τις νομικές απαιτήσεις και να εξασφαλιστεί ότι είναι ασφαλή και έχουν την προβλεπόμενη λειτουργία. Η διαδικασία περιλαμβάνει συνήθως έλεγχο του συστήματος ποιότητας του κατασκευαστή και ανάλογα με τον τύπο της συσκευής, μία επισκόπηση της τεχνικής τεκμηρίωσης σχετικά με την ασφάλεια και την απόδοση της συσκευής.\nΚατόπιν της έγκρισης, οι κατασκευαστές δικαιούνται να τοποθετήσουν ένα σήμα CE (Conformité Européenne) στον εξοπλισμό.\nΗ έγκριση του κανονισμού (ΕΕ) 2017/745 για τα ιατροτεχνολογικά προϊόντα (MDR) και του κανονισμού (ΕΕ) 2017/746 για τα διαγνωστικά μέσα In Vitro άλλαξε το σχετικό ευρωπαϊκό νομικό πλαίσιο, εισάγοντας νέες ευθύνες για τον EMΑ και τους αντίστοιχους εθνικούς οργανισμούς. Και οι δύο κανονισμοί άρχισαν να ισχύουν το Μάιο του 2017.\nΒελτίωση της διαφάνειας και της ενημέρωσης των ασθενών, με σκοπό τη διασφάλιση της εμπιστοσύνης του κοινού στην ασφάλεια των ιατρικών συσκευών.\nΟυσιαστική συμμετοχή των ασθενών, ατομικά και συλλογικά, στη διαδικασία ανάπτυξης ιατρικών συσκευών και θεσμοθέτηση της συμμετοχής των εκπροσώπων τους στα όργανα λήψης αποφάσεων και στις επιστημονικές επιτροπές για την αξιολόγηση των τεχνολογιών, σε εθνικό και ευρωπαϊκό επίπεδο.\nΟι κλινικές μελέτες συνιστούν μια σημαντική επένδυση που αποφέρει υψηλή προστιθέμενη αξία στους ασθενείς, στο σύστημα υγείας και στην εθνική οικονομία. Οι συμμετέχοντες ασθενείς στην κλινική έρευνα απολαμβάνουν ταχεία πρόσβαση σε νέες και καινοτόμες θεραπείες, εξασφαλίζουν χωρίς κόστος τη φαρμακευτική τους αγωγή, καθώς και το σύνολο της θεραπείας τους, συμπεριλαμβανομένων των εργαστηριακών και διαγνωστικών εξετάσεων και της ιατρικής παρακολούθησης και φροντίδας. Υπό το πρίσμα της εθνικής οικονομίας, προσελκύονται νέες επενδύσεις και διεθνή κεφάλαια, το επιστημονικό προσωπικό της χώρας αποκτά ερευνητική τεχνογνωσία και εκπαίδευση και ενισχύονται η απασχόληση και η επιχειρηματικότητα.\nΓια τη δημιουργία ενός ευνοϊκού περιβάλλοντος προσέλκυσης και ανάπτυξης κλινικών ερευνών στην Ελλάδα, απαιτείται η απλούστευση των διαδικασιών έγκρισης και η κεντρική παρακολούθησή τους από τον Ε.Ο.Φ. και την Εθνική Επιτροπή Δεοντολογίας, προκειμένου να εξαλειφθεί το φαινόμενο των αναιτιολόγητων καθυστερήσεων που λειτουργεί αποτρεπτικά.\nΕμπλοκή των ασθενών στο σχεδιασμό των κλινικών μελετών από τα πρώτα κιόλας στάδια όπως γίνεται σε πολλές χώρες στην Ευρώπη, στις ΗΠΑ κ.λπ.\nΔημιουργία ενός σταθερού περιβάλλοντος που θα προσελκύει κλινικές μελέτες.\nΘέσπιση και παροχή κινήτρων προς τα νοσοκομεια για την προσελκυση και διεξαγωγή κλινικών μελετών.\nΛειτουργία Τμήματος Κλινικών Μελετών εντος των μεγάλων νοσηλευτικών ιδρυμάτων για την υλοποίηση των σχετικών διαδικασιών\nΔιασφάλιση της διαφάνειας των αποτελεσμάτων τους και της πρόσβασης των ασθενών στις θεραπείες μετά το τέλος της έρευνας.\nΑπλούστευση των διαδικασιών έγκρισης και κεντρική παρακολούθησή τους από τον ΕΟΦ και την Εθνική Επιτροπή Δεοντολογίας.\nΒελτίωση του χρόνου των εγκριτικών διαδικασιών από την αίτηση έγκρισης στις αρμόδιες αρχές έως την έναρξη της μελέτης.\nΘέσπιση φορολογικών κινήτρων για τη διενέργεια κλινικών μελετών.\nΘέσπιση κινήτρων για τους επιστήμονες και τους ερευνητές που συμμετέχουν στις μελέτες.\nΘέσπιση στόχων στις διοικήσεις των νοσοκομείων και των υγειονομικών περιφερειών για την αύξηση του αριθμού των κλινικών μελετών.\nΣυγκρότηση ενός ελεγκτικού μηχανισμού στο Υπουργείο Υγείας.\nΘέσπιση της δημοσίευσης των αποτελεσμάτων όλων των κλινικών μελετών ανεξάρτητα από την έκβαση τους.\nΣύμφωνα με τα επίσημα στοιχεία του ΕΟΜ, το 2018 καταγράφηκαν μόλις 4,1 δότες ανά εκατομμύριο πληθυσμού (45 δότες συνολικά) και πραγματοποιήθηκαν 103 μεταμοσχεύσεις οργάνων. Κατά το πρώτο δεκάμηνο του 2019 είχαν καταγραφεί 53 δότες (4,8 ανά εκατ. πληθυσμού) και είχαν διενεργηθεί 140 μεταμοσχεύσεις.\nΤην ίδια στιγμή, ο μέσος όρος στην Ευρώπη είναι 20 δότες ανά εκατομμύριο πληθυσμού. Ειδικότερα, στην Ισπανία, ο μέσος όρος φτάνει τους 33 δότες. Στην πράξη, αυτό σημαίνει ότι στην Ισπανία, ένας νεφροπαθής μεταμοσχεύεται μέσα σε έξι μήνες από τη στιγμή που αρχίζει αιμοκάθαρση, ενώ στη χώρα μας ο μέσος χρόνος αναμονής είναι 7 με 8 χρόνια.\nΟι βασικές αιτίες του προβλήματος σχετίζονται με την έλλειψη υποδομών, προσωπικού και συντονιστών μεταμοσχεύσεων, καθώς και με την αδυναμία ή την απροθυμία των θεραπόντων ιατρών να διαπιστώσουν τον εγκεφαλικό θάνατο ασθενών. Οι παθογένειες αυτές συμπληρώνονται από τη διαχρονικά χαμηλή χρηματοδότηση και υποστελέχωση του Ε.Ο.Μ.\nΟ υψηλός χρόνος αναμονής έχει ως προφανή συνέπεια την επιβάρυνση της υγείας των ασθενών, οι οποίοι συχνά υφίστανται κοινωνικό και επαγγελματικό αποκλεισμό εξ αιτίας της ανάγκης για νοσηλεία και ιατρική παρακολούθηση. Επίσης οι οικογένειές τους συχνά υπόκεινται σε καταστροφικές δαπάνες και υποχρεώνονται να μετακομίσουν σε μεγάλα αστικά κέντρα για να λάβουν τις απαραίτητες υπηρεσίες υγείας. Υπολογίζεται ότι το 70% των πόρων για την Υγεία κατευθύνεται στην αντιμετώπιση χρόνιων νοσημάτων, ενώ η διαρροή ασθενών στο εξωτερικό αποτιμάται περίπου στα 10.000.000 ευρώ ετησίως.\nΕνδυνάμωση του ρόλου του Εθνικού Οργανισμού Μεταμοσχεύσεων, με σκοπό την εποπτεία των μονάδων μεταμόσχευσης και την ενίσχυση του επιπέδου μεταμοσχεύσεων στη χώρα.\nΕνημέρωση και ευαισθητοποίηση των επαγγελματιών υγείας και του προσωπικού των Μ.Ε.Θ. για τη δωρεά ιστών και οργάνων.\nΛειτουργία κινητών μονάδων του Ε.Ο.Μ. για τη διαπίστωση εγκεφαλικού θανάτου.\nΕνεργοποίηση εκ νέου και ενίσχυση του θεσμού των Συντονιστών Μεταμοσχεύσεων.\nΠαροχή κινήτρων στις Μ.Ε.Θ. για τον εντοπισμό δοτών.\nΠαρακολούθηση και έλεγχος επιδόσεων των Μονάδων Εντατικής Θεραπείας.\nΕυαισθητοποίηση του κοινού για τη δωρεά οργάνων.\nΥλοποίηση εκστρατειών ενημέρωσης και ευαισθητοποίησης του κοινού για τη δωρεά οργάνων σε συνεργασία με τις οργανώσεις ασθενών.\nΟ τομέας των δημοσίων νοσοκομείων υπήρξε στόχος σημαντικής αναδιάρθρωσης και προσπαθειών μείωσης του κόστους κατά την τελευταία δεκαετία, ιδιαίτερα εξαιτίας των συνεχών ελλειμμάτων και της αναποτελεσματικής διοίκησης.\nΟι μεταρρυθμίσεις που εφαρμόστηκαν είχαν ως στόχο την επανασχεδιασμό της κατανομής των κλινών, των κλινικών και των εξειδικευμένων μονάδων, αλλά η εφαρμογή ήταν περιορισμένη. Πιο επιτυχημένες ήταν οι μεταρρυθμίσεις για την αύξηση της διαφάνειας, τη μείωση του κόστους για προμήθειες και την αλλαγή του συστήματος πληρωμών των νοσοκομείων. Οι μεταρρυθμίσεις αυτές βοήθησαν τα νοσοκομεία στον εξορθολογισμό των δαπανών, αλλά δεν μεταφράστηκαν απαραίτητα σε πλήρως αποδοτική κατανομή των πόρων και σε βελτίωση των παρεχόμενων υπηρεσιών.\nΣε αυτό το πλαίσιο, το σημερινό ελληνικό δημόσιο νοσοκομείο είναι ενταγμένο σε ένα σύνθετο σύστημα υγείας του οποίου η βασική αρχή διοίκησης είναι επηρεασμένη από το γραφειοκρατικό μοντέλο. Αντίθετα, η διοίκηση ολικής ποιότητας εξασφαλίζοντας την ορθολογικότερη διαχείριση και τη συνεχή βελτίωση των παρεχόμενων υπηρεσιών υγείας θα μπορούσε να βοηθήσει αποτελεσματικά στη λειτουργία του σύγχρονου δημόσιου νοσοκομείου.\nΑναδιάρθρωση του νοσοκομειακού τομέα στην κατεύθυνση της βελτίωσης της αποτελεσματικότητας και της αποδοτικότητας του.\nΑξιολόγηση και κάλυψη των αναγκών των Μονάδων Εντατικής Θεραπείας σε κλίνες, προσωπικό, εξοπλισμό και υποδομές.\nΠεριορισμός του χρόνου αναμονής για ιατρικές πράξεις και χειρουργικές επεμβάσεις.\nΠάταξη των άτυπων πληρωμών και αντιμετώπιση της υπερπληρότητας κλινών.\nΛήψη δεσμίδας μέτρων για τον περιορισμό των ενδονοσοκομειακών λοιμώξεων.\nΒελτίωση κάλυψης ανά Νομό κρίσιμων ειδικοτήτων (για τη διαχείριση επειγόντων – απειλητικών για τη ζωή περιστατικών), πχ. Νευροχειρουργών, Αγγειοχειρουργών, Θωρακοχειρουργών.\nΕπαρκής στελέχωση των Νοσοκομείων του ΕΣΥ σε ιατρικό, νοσηλευτικό και διοικητικό προσωπικό.\nΘέσπιση της συνεργασίας με τον Ελληνικό Ερυθρό Σταυρό και άλλες εθελοντικές οργανώσεις, προκειμένου να συμβάλουν στο έργο του νοσηλευτικού προσωπικού.\nΣυνεργασία του Συντονιστικού Κέντρου ΕΚΑΒ και με ιδιώτες παρόχους διακομιδής με αποζημίωση από τον ΕΟΠΥΥ.\nΑξιολόγηση και κάλυψη των αναγκών των Μονάδων Φυσιοθεραπείας και Αποκατάστασης στα Νοσοκομεία.\nΒελτίωση της ποιότητας των παρεχόμενων υπηρεσιών των Μονάδων Ακτινοθεραπείας.\nΛειτουργεία Δομών Ανακουφιστικής Φροντίδας για ασθενείς τελικού σταδίου μέσω των νοσηλευτικών ιδρυμάτων.\nΘεσμοθέτηση της συμμετοχής των εκπροσώπων των Συλλόγων Ασθενών στα Διοικητικά Συμβούλια των Νοσοκομείων.\nΣτελέχωση των τμημάτων κοινωνικής εργασίας, καθώς οι κοινωνικοί λειτουργοί διαδραματίζουν σπουδαίο ρόλο στη διασύνδεση του νοσοκομείου με τον ασθενή, την κοινότητα και τις δομές φροντίδας.\nΑπασχόληση μεταφραστών για την κάλυψη αναγκών επικοινωνίας με μη ελληνόφωνους πληθυσμούς.\nΗ πρόσβαση σε ολοκληρωμένες και ποιοτικές υπηρεσίες υγειονομικής περίθαλψης είναι σημαντική για την προαγωγή και διατήρηση της υγείας, την πρόληψη και τη διαχείριση νοσημάτων, τον περιορισμό της αναπηρίας και της θνησιμότητας, καθώς και την επίτευξη ισότητας στην υγεία για όλους τους πολίτες.\nΗ καθολική πρόσβαση αναφέρεται στη διασφάλιση ότι όλοι οι άνθρωποι έχουν πρόσβαση σε ποιοτικές υπηρεσίες υγείας στον τόπο και χρόνο που τις χρειάζονται χωρίς να επιφορτίζονται με οικονομικές απώλειες. Περιλαμβάνει το πλήρες εύρος των υπηρεσιών υγείας που χρειάζονται σε όλη τη διάρκεια της ζωής, από την προαγωγή της υγείας μέχρι την πρόληψη, τη θεραπεία, την αποκατάσταση και την παρηγορητική φροντίδα, πάντοτε στη βάση μίας ισχυρής πρωτοβάθμιας φροντίδας υγείας.\nΔιαφανής χωρίς αποκλεισμούς εκσυγχρονισμένη διακυβέρνηση της υγείας μέσω αποτελεσματικής και αποδοτικής δημόσιας διοίκησης του συστήματος.\nΑνάπτυξη σε όλη την επικράτεια ενός δικτύου πρωτοβάθμιας φροντίδας υψηλής ποιότητας.\nΕπενδύσεις σε υποδομές υγείας και άλλες κοινωνικές υποδομές που συμβάλλουν στην άμβλυνση των περιφερειακών ανισοτήτων.\nΒελτίωση της ποιότητας, ενίσχυση της ασφάλειας και εξορθολογισμός της νοσοκομειακής περίθαλψης.\nΑξιοποίηση καινοτόμων τεχνολογιών για την διασφάλιση της πρόσβασης σε υπηρεσίες υγείας.\nΨηφιακός εκσυγχρονισμός του συστήματος υγείας και προαγωγή της πληροφορικής τεχνολογίας και των ηλεκτρονικών υπηρεσιών.\nΛήψη μέτρων για τη βελτίωση της ορθολογικής χρήσης φαρμάκων και διαγνωστικών εξετάσεων.\nΤα σπάνια νοσήματα επηρεάζουν ένα μικρό ποσοστό του πληθυσμού, έχουν δηλαδή επιπολασμό ίσο ή μικρότερο από 5 στα 10.000 άτομα. Μερικές παθήσεις είναι τόσο σπάνιες που τις συναντούμε μόνο σε 1 στους 100,000 ανθρώπους. Συγκεκριμένα, υπάρχουν περίπου 6.000-8.000 διαφορετικές παθήσεις που χαρακτηρίζονται από χαμηλή συχνότητα και μεγάλη ετερογένεια, πολλές εκ των οποίων είναι χρόνιες, εκφυλιστικές και συχνά οδηγούν σε αναπηρίες οι οποίες επιφέρουν επιπτώσεις στην υγεία και την ποιότητα ζωής. Συνήθως τα συμπτώματα είναι ετερογενή μεταξύ ασθενειών και αυτό οδηγεί σε λανθασμένες και καθυστερημένες διαγνώσεις. Οι σπάνιες παθήσεις δεν επηρεάζουν μόνο τους ασθενείς, αλλά και τις οικογένειες, φροντιστές και την ευρύτερη κοινωνία. Σε επίπεδο Ευρωπαϊκής Ένωσης, οι σπάνιες παθήσεις επηρεάζουν 6-8% του πληθυσμού, δηλαδή πέραν των 30 εκατομμυρίων ατόμων.\nΟι κύριες ανησυχίες όσον αφορά την πρόσβαση των ασθενών σε αυτά τα φάρμακα σχετίζονται με το υψηλό κόστος και με τη συχνά αδύναμη τεκμηρίωση της αποτελεσματικότητας και της ασφάλειας . Ωστόσο χαρακτηρίζονται από σημαντική κοινωνική αξία, καθώς βελτιώνουν την ποιότητα ζωής των ασθενών και διευρύνουν τις εξαιρετικά περιορισμένες θεραπευτικές επιλογές μιας συγκεκριμένης σπάνιας ασθένειας. Εναλλακτικές διαδικασίες αξιολόγησης της τεχνολογίας της υγείας και πολιτικές λήψης αποφάσεων μπορούν να οδηγήσουν σε σημαντικές διαφοροποιήσεις στο βαθμό πρόσβασης στα ορφανά φάρμακα σε κάθε σύστημα υγείας, αναζητώντας την ισορροπία ανάμεσα στην υγεία των πολιτών και τη βιωσιμότητα των συστημάτων υγείας.\nΧάραξη και εφαρμογή μίας εθνικής μακροπρόθεσμης στρατηγικής που θα επιτρέπει την ανάπτυξη ενός σταθερού και ασφαλούς περιβάλλοντος για τα φαρμακευτικά προϊόντα σπάνιων, απειλητικών για τη ζωή, χρόνιων και γενετικών παθήσεων\nΈμφαση στην έγκαιρη διάγνωση.\nΑναμόρφωση του υφιστάμενου θεσμικού πλαισίου στην προοπτική της εναρμόνισής του µε τα ευρωπαϊκά πρότυπα και με σκοπό την αξιολόγηση και πιστοποίηση των Κέντρων Εμπειρογνωμοσύνης σπανίων και πολύπλοκων νοσημάτων.\nΔιακρατική συνεργασία σε ευρωπαϊκό επίπεδο για τη διασφάλιση της πλήρους και ταχείας πρόσβαση των ασθενών στις νέες θεραπείες, μέσω μίας «Ευρωπαϊκής Τράπεζας Διαπραγμάτευσης» σύμφωνα με την πρόταση της EURORDIS.\nΔημιουργία μιας κοινής ευρωπαϊκής βάσης κλινικών δεδομένων και πληροφοριών και διακρατική συνεργασία σε θέματα εκπαίδευσης των επαγγελματιών υγείας.\nΠρόληψη - Αγωγή Υγείας\nΗ αγωγή υγείας προσδιορίζεται ως η αρχή µε την οποία άτομα και ομάδες μαθαίνουν να συμπεριφέρονται µε έναν τρόπο «πρόσφορο» και αποτελεσματικό για την προαγωγή, διατήρηση ή αποκατάσταση της υγείας τους. Ο τελικός στόχος των μεθόδων αγωγής υγείας είναι η θετική τροποποίηση της συμπεριφοράς. Η εκπαίδευση ξεκινά σε ατομικό πρωτίστως επίπεδο. Αποσκοπεί στην κινητοποίηση των ατόμων να λάβουν μέτρα για την βελτίωση των καθημερινών συνθηκών διαβίωσης, χρησιμοποιώντας προσωπικά ενδιαφέροντα και τάσεις.\nΚατά τη διάρκεια των τελευταίων τριών δεκαετιών, οι Έλληνες δεν επωφελήθηκαν στον ίδιο βαθμό με τις άλλες ευρωπαϊκές χώρες, από την οικονομική ανάπτυξη και τη βελτίωση των συνθηκών ζωής αλλά και της υγειονομικής περίθαλψης. Αυτό το γεγονός οδήγησε σε αυξανόμενη απόκλιση από τα πρότυπα προόδου των υγειονομικών δεικτών της Ευρώπης. Τα ποσοστά θνησιμότητας στην Ένωση μειώνονται ταχύτατα, ενώ στην Ελλάδα μεταβάλλονται πιο αργά. Αυτή η απόκλιση οφείλεται περισσότερο στο συνδυασμό ενός ανθυγιεινού τρόπου ζωής (αλλαγή διατροφικού προτύπου, παραμέληση φυσικής άσκησης κ.λπ.) και της ανυπαρξίας μίας εθνικής πολιτικής πρόληψης και προαγωγής υγείας, παρά στην υστέρηση σε υποδομές, ιατροτεχνολογικό εξοπλισμό και υπηρεσίες εξειδικευμένης νοσοκομειακής περίθαλψης.\nΑύξηση του επιπέδου ανοσοποίησης του πληθυσμού, μέσω της εμβολιαστικής κάλυψης.\nΕφαρμογή μέτρων για την αντιμετώπιση της μικροβιακής αντοχής και των λοιμώξεων που σχετίζονται με την υγειονομική περίθαλψη.\nΑντιμετώπιση των παραγόντων κινδύνου που επηρεάζουν την επίπτωση και τον επιπολασμό πολλών μη μεταδοτικών ασθενειών, όπως η παχυσαρκία, το κάπνισμα και η έλλειψη σωματικής άσκησης.\nΟλοκληρωμένες και στοχευμένες παρεμβάσεις για την αναχαίτιση των μεταδοτικών ασθενειών.\nΥλοποίηση εκστρατειών ευαισθητοποίησης σε συνεργασία με τους συλλόγους ασθενών.\nΤο θεμελιώδες δικαίωμα των ασθενών στην προστασία των δεδομένων τους για την υγεία αποτελεί σημαντικό ζήτημα σε ποικίλα πλαίσια όπως η υγειονομική περίθαλψη και η έρευνα.\nΑφενός, τα δεδομένα για την υγεία και τα γενετικά δεδομένα ανήκουν στην κατηγορία των «ευαίσθητων δεδομένων» και απολαύουν πρόσθετης προστασίας στο κοινοτικό δίκαιο. Η μη εξουσιοδοτημένη αποκάλυψη προσωπικών πληροφοριών υγείας μπορεί να έχει αρνητικό αντίκτυπο στην προσωπική, κοινωνική και επαγγελματική ζωή ενός ατόμου.\nΑπό την άλλη πλευρά, η επεξεργασία των δεδομένων για την υγεία είναι θεμελιώδης για τη βέλτιστη λειτουργία των υπηρεσιών υγειονομικής περίθαλψης, την ασφάλεια των ασθενών και για την προώθηση της έρευνας και τη βελτίωση της δημόσιας υγείας.\nΠλήρης και εύκολη πρόσβαση των ασθενών στα καταγεγραμμένα προσωπικά δεδομένα τους, διαμέσου της ηλεκτρονικής διακυβέρνησης.\nΕνίσχυση των μηχανισμών ανίχνευσης περιστατικών παραβίασης του απορρήτου των ασθενών.\nΥλοποίηση δράσεων ενημέρωσης των ασθενών για ζητήματα προσωπικών δεδομένων, με τρόπο κατανοητό στο ευρύ κοινό.\nΕκπαίδευση και ενδυνάμωση των συλλόγων ασθενών στο συγκεκριμένο πεδίο, ώστε να μεταλαμπαδεύσουν την πληροφορία στου λήπτες υπηρεσιών υγείας.\nΗ έλλειψη ενός αποτελεσματικού δημόσιου συστήματος υπηρεσιών Πρωτοβάθμιας Φροντίδας Υγείας στη χώρα μας αποτέλεσε διαχρονικά ένα κρίσιμο παράγοντα για την δημιουργία των περισσοτέρων από τις παθογένειες και στρεβλώσεις του συστήματος υγείας. Οι προκλήσεις αυτές όχι μόνο εντάθηκαν κατά τη διάρκεια της οικονομικής κρίσης, αλλά ταυτόχρονα την ανατροφοδότησαν. Η ανάγκη όμως για ανάπτυξη της πρωτοβάθμιας φροντίδας προϋπήρχε της κρίσης.\nΟ αριθμός των γενικών ιατρών στη χώρα μας βρίσκεται πολύ κάτω από το σημείο αναφοράς της Ευρωπαϊκής Ένωσης, ενώ είναι γνωστό ότι όλες οι χώρες που ανέπτυξαν την πρωτοβάθμια φροντίδα υγείας και βελτίωσαν αποδεδειγμένα τους δείκτες δημόσιας υγείας, είχαν πρώτα επενδύσει στην αυξημένη «παραγωγή» και αξιοποίηση των γενικών –οικογενειακών ιατρών.\nΔιασφάλιση του δικαιώματος σε δωρεάν ποιοτικές υπηρεσίες και δυνατότητα ελεύθερης επιλογής οικογενειακού ιατρού.\nΈμφαση στη μεταρρύθμιση της Πρωτοβάθμιας Φροντίδας Υγείας, με γνώμονα την παροχή ποιοτικών και εύκολα προσβάσιμων υπηρεσιών και προσανατολισμό στην πρόληψη, την αγωγή και την προαγωγή της υγείας.\nΑξιολόγηση και κάλυψη των αναγκών του συστήματος σε γενικούς-οικογενειακούς γιατρούς και παροχή κινήτρων για την απασχόλησή τους.\nΠλήρης γεωγραφική κάλυψη της επικράτειας, με έμφαση στη λειτουργία ιατρικών δομών σε απομονωμένες περιοχές.\nΑξιολόγηση και κάλυψη των αναγκών των Κέντρων Υγείας σε ιατρικό, νοσηλευτικό και διοικητικό προσωπικό.\nΕνίσχυση του Εθνικού Κέντρου Άμεσης Βοήθειας (ΕΚΑΒ), ιδίως στις ακριτικές περιοχές.\nΠεριοδικές τακτικές επισκέψεις ειδικευμένων ιατρών της εκάστοτε Περιφέρειας σε Κέντρα Υγείας και Νοσοκομεία, σε τακτικά χρονικά διαστήματα με πρόγραμμα τακτικού Εξωτερικού Ιατρείου.\nΚαθιέρωση συστηματικού προληπτικού ελέγχου του πληθυσμού, μέσω του θεσμού του Οικογενειακού Ιατρού και των δομών των Κέντρων Υγείας.\nΗ καταπολέμηση των διακρίσεων αποτελεί μία από τις εξέχουσες αρχές και αξίες της Ένωσης Ασθενών Ελλάδος. Δεσμευόμαστε να προωθήσουμε τα δικαιώματα όλων των ασθενών ανεξάρτητα από την κατάσταση της υγείας τους, την ηλικία, το φύλο, την εθνοτική καταγωγή, τις πολιτικές και θρησκευτικές πεποιθήσεις, την οικογενειακή και την οικονομική κατάσταση, το σεξουαλικό προσανατολισμό, την ταυτότητα φύλου ή οποιονδήποτε άλλο παράγοντα θα μπορούσε να αποτελέσει αφορμή αποκλεισμού ή άνισης μεταχείρισης.\nΣτόχος μας είναι να συμβάλουμε στην εξάλειψη των διακρίσεων λόγω ασθενείας και στην αντιμετώπιση των ανισοτήτων στον τομέα της υγείας από την πλευρά των ασθενών. Σε αυτή την κατεύθυνση, προωθούμε την ανάπτυξη και εφαρμογή εθνικών πολιτικών στον τομέα της υγείας, καθώς και σε τομείς όπως η εκπαίδευση και η απασχόληση.\nΝομοθετικές και ρυθμιστικές παρεμβάσεις για την προάσπιση των δικαιωμάτων των χρόνιων ασθενών.\nΕνίσχυση των γραφείων ληπτών υπηρεσιών υγείας στα δημόσια νοσοκομεία.\nΥλοποίηση εκστρατειών ευαισθητοποίησης του κοινού και των επαγγελματιών υγείας για τις εκφάνσεις των διακρίσεων που υφίστανται κατηγορίες χρονίων πασχόντων.\nΑνάπτυξη προγραμμάτων ενδυνάμωσης και ενημέρωσης των ασθενών για τα δικαιώματά τους.\nΤήρηση της αγωγής\nΗ τήρηση και η συμμόρφωση είναι και οι δύο όροι που χρησιμοποιούνται για να περιγράψουν την έκταση στην οποία ο ασθενής λαμβάνει το φάρμακο σύμφωνα με τις οδηγίες. Η συμμόρφωση ορίζεται ως ο βαθμός στον οποίο η συμπεριφορά του ασθενούς ταιριάζει με τις συστάσεις του γιατρού. Η τήρηση είναι ο βαθμός στον οποίο η συμπεριφορά του ασθενούς ταιριάζει με τις συμφωνηθείσες συστάσεις του γιατρού. Σήμερα προτιμάται συχνότερα η χρήση του όρου «συμμόρφωση», λόγω της έμφασης που δίνει στην ανάγκη συμφωνίας και ότι η μη τήρηση δεν πρέπει να αποτελεί λόγο για να κατηγορηθεί ο ασθενής.\nΗ συμμόρφωση στη θεραπεία είναι ένας σημαντικός καθοριστικός παράγοντας της επιτυχίας της, καθώς σε διαφορετική περίπτωση έχουμε σημαντικό ανθρώπινο κόστος όσον αφορά την ασφάλεια των ασθενών και την ποιότητα ζωής. Παρουσιάζει σημαντικές προεκτάσεις για τα συστήματα υγείας, τόσο στην επιδείνωση της έκβασης υγείας, σε περιττές θεραπείες και νοσηλείες, όσο και σε σχέση με τους πόρους που χάνονται μέσω της μη χρήσης συνταγογραφούμενων φαρμάκων που χρηματοδοτούνται από τα συστήματα υγειονομικής περίθαλψης.\nΔιασφάλιση της υπεύθυνης πληροφόρησης των ασθενών και προαγωγή της εγγραμματοσύνης σε θέματα υγείας.\nΑπό κοινού λήψη αποφάσεων, η οποία συνεπάγεται ότι τόσο ο γιατρός, όσο και ο ασθενής αναγνωρίζουν τις αβεβαιότητες των διαφορετικών επιλογών θεραπείας.\nΠρογράμματα εκπαίδευσης των επαγγελματιών υγείας σε θέματα επικοινωνίας με τον ασθενή.\nΕνδυνάμωση των ασθενών προκειμένου να είναι σε θέση να λάβουν τις πλέον κατάλληλες για την υγεία τους αποφάσεις, σε συνεργασία με τους επαγγελματίες υγείας.\nΥπερσυνταγογράφηση και προκλητή ζήτηση\nΑπαιτείται μία ολοκληρωμένη δέσμη ελέγχων προκειμένου να παταχθούν φαινόμενα όπως η συστηματική συνταγογράφηση μεγαλύτερης ποσότητας φαρμακευτικών σκευασμάτων ή μεγαλύτερης διάρκειας θεραπειών από αυτές που απαιτούνται για την κάλυψη του ασθενή, η καταχρηστική ζήτηση εξετάσεων και άλλων θεραπευτικών πράξεων, η προκλητή ζήτηση για τη χορήγηση φαρμάκων, για σκευάσματα ειδικής θεραπευτικής διατροφής, για την παραπομπή σε διαγνωστικές εξετάσεις, σε θεραπευτικές ιατρικές πράξεις και σε άλλα ιατροτεχνολογικά θεραπευτικά μέσα πρόσθετης περίθαλψης, καθώς και για την κατευθυνόμενη συνταγογράφηση.\nΩστόσο τα μέτρα αυτά δεν πρέπει να περιοριστούν σε ελεγκτικούς και κατασταλτικούς μηχανισμούς, αλλά να περιλαμβάνουν ολοκληρωμένες παρεμβάσεις ενημέρωσης και ευαισθητοποίησης τόσο των επαγγελματιών υγείας, όσο και των ίδιων των πολιτών. Ειδικά ο ρόλος των γιατρών και των φαρμακοποιών κρίνεται εξαιρετικά σημαντικός στην αξιόπιστη και δεοντολογική χρησιμοποίηση του φαρμάκου ως κοινωνικού αγαθού για την ανακούφιση των ασθενών, για την έγκαιρη πρόγνωση και την αποτελεσματική θεραπεία. Για το λόγο αυτό, οι γιατροί και οι φαρμακοποιοί θα πρέπει να είναι άρτια εκπαιδευμένοι και με επικαιροποιημένη γνώση για τα θεραπευτικά οφέλη και για τις ανεπιθύμητες ενέργειες των φαρμάκων.\nΑξιοποίηση του συστήματος ηλεκτρονικής συνταγογράφησης.\nΕκπόνηση και τήρηση θεραπευτικών πρωτοκόλλων.\nΔημιουργία μητρώων ασθενών για όλες τις θεραπευτικές κατηγορίες.\nΕντατικοποίηση ελεγκτικών μέτρων.\nΔιάθεση αντιβιοτικών από τα φαρμακεία αποκλειστικά με συνταγή γιατρού.\nΣυνεχής ενημέρωση και εκπαίδευση των επαγγελματιών υγείας.\nΥλοποίηση εκστρατειών ευαισθητοποίησης του κοινού για τις επιπτώσεις της αλόγιστης κατανάλωσης αντιβιοτικών και της πολυφαρμακίας.\nΟ πληθυσμός των ανεπτυγμένων χωρών μειώνεται και γερνά. Έως το 2050 το μεγαλύτερο μέρος της παγκόσμιας πληθυσμιακής αύξησης θα προέρχεται από αναπτυσσόμενες χώρες. Η Ευρώπη υφίσταται τα τελευταία χρόνια μια δημογραφική διαίρεση με τον ευρωπαϊκό βορρά να εμφανίζει σχετικά υψηλούς δείκτες γονιμότητας, ενώ αντίστοιχα ο νότος παρουσιάζει σημάδια υπογεννητικότητας και γήρανσης.\nΗ Ελλάδα βρίσκεται σε ένα δημογραφικό αδιέξοδο. Η πορεία της ελληνικής γονιμότητας μεταπολεμικά χαρακτηρίστηκε από άνθηση με ιδιαίτερα παραγωγική περίοδο αυτή μεταξύ 1960-1980. Από το 1980 και μετά, ο εθνικός δείκτης γονιμότητας κατέρρευσε, με αιχμή το 2011 όταν οι γεννήσεις που καταγράφηκαν ήταν λιγότερες από τους θανάτους (αρνητικό ισοζύγιο γεννήσεων και θανάτων) , για πρώτη φορά από το 1944. Ενδεικτικό στοιχείο της δυσμενούς κατάστασης στην οποία έχει περιέλθει η χώρα, είναι το ισοζύγιο γεννήσεων/θανάτων το 2015, όταν ο αριθμός των θανάτων ξεπέρασε αυτόν των γεννήσεων κατά περίπου 30 χιλιάδες.\nΧάραξη και υλοποίηση ενός μακροχρόνιου στρατηγικού σχεδιασμού με ορίζοντα εικοσαετίας, για την αναχαίτιση των δυσμενών τάσεων και με κατά το δυνατόν διακομματική συναίνεση.\nΔραστική μείωση του κόστους απόκτησης παιδιού, με τη θέσπιση συγκεκριμένων οικονομικών μέτρων και κινήτρων.\nΑπρόσκοπτη πρόσβαση στην υποβοηθούμενη αναπαραγωγή βάσει των διεθνών πρωτοκόλλων.\nΚοινωνική υποστήριξη των εργαζομένων γονέων.\nΟικονομική υποστήριξη των πολυμελών οικογενειών.\nΥλοποίηση εκστρατειών ευαισθητοποίησης της κοινωνίας για τις αρνητικές συνέπειες της υπογεννητικότητας και για τη διάδοση των θετικών πολιτικών και των κινήτρων που θα εφαρμοστούν για την αντιμετώπιση του προβλήματος.\nΠρωτοβουλίες και κίνητρα για την αντιστροφή της τάσης μετανάστευσης των νέων στο εξωτερικό.\nΓια την επίτευξη του στόχου της συγκράτησης της φαρμακευτικής δαπάνης, η εφαρμογή του μηχανισμού αυτόματης επιστροφής (claw-back) αποτελεί μία ασφαλιστική δικλείδα, η οποία όμως σε καμία περίπτωση δε μπορεί να συνιστά πανάκεια για τη μη προώθηση μεταρρυθμίσεων που θα εξορθολογήσουν το σύστημα και θα μεγιστοποιήσουν την αποδοτικότητά του, καθώς πρόκειται για ένα μέτρο με αντιαναπτυξιακά και διαστρεβλωτικά χαρακτηριστικά.\nΗ Ένωση Ασθενών Ελλάδας προτείνει την αυστηρή τήρηση των κατευθυντήριων οδηγιών για τη συνταγογράφηση, μέσα από ένα υποχρεωτικό, εθνικό, ηλεκτρονικό σύστημα που θα είναι διασυνδεδεμένο με το μητρώο του ασθενούς, ακολουθώντας συγκεκριμένα θεραπευτικά πρωτόκολλα ανά κατηγορία ασθένειας.\nΑπαιτείται επίσης η περαιτέρω προώθηση της χρήσης γενοσήμων με θετικά κίνητρα. Τα κίνητρα αυτά θα πρέπει να επεκτείνονται πέρα από του ασθενείς σε όλη την αλυσίδα διάθεσης των φαρμάκων, συμπεριλαμβανομένων των ιατρών και των φαρμακοποιών. Τα συγκεκριμένα μέτρα θα πρέπει να συνοδεύονται από ένα ολοκληρωμένο σχέδιο ευαισθητοποίησης και σταδιακής μεταβολής των στάσεων και των αντιλήψεων των πολιτών για την ασφάλεια και την αποτελεσματικότητα των γενόσημων φαρμάκων.\nΑύξηση του ορίου της δημόσιας φαρμακευτικής δαπάνης σε ποσοστό αντίστοιχο με την αύξηση του Α.Ε.Π.\nΣυνταγογράφηση βάσει θεραπευτικών πρωτοκόλλων.\nΣύστημα συνταγογράφησης διασυνδεδεμένο με το μητρώο ασθενούς.\nΥλοποίηση εκστρατειών για τις αρνητικές επιπτώσεις της πολυφαρμακίας.\nΥλοποίηση εκστρατειών για την ασφάλεια και την αποτελεσματικότητα των γενόσημων φαρμάκων.\nΘέσπιση θετικών οικονομικών κινήτρων για την προτίμηση γενόσημων φαρμάκων.\nΘέσπιση κινήτρων για την πώληση γενόσημων φαρμάκων από τους φαρμακοποιούς.\nΠεραιτέρω ελάφρυνση της οικονομικής επιβάρυνσης των ασθενών και κυρίως των χρονίως πασχόντων από τη συμμετοχή τους στην αγορά των φαρμάκων, βάσει των κριτηρίων που τίθενται στα θεραπευτικά πρωτόκολλα. Σε ορισμένες θεραπευτικές κατηγορίες όπου υπάρχουν πολλές συννοσηρότητες το κόστος παραμένει δυσβάστακτο.\nΗ διασφάλιση της επάρκειας φαρμάκων για το σύνολο των νοσημάτων, περιλαμβανόμενων και των καινοτόμων και των ορφανών, αποτελεί τον κεντρικό άξονα των προτάσεων της Ένωσης Ασθενών Ελλάδας. Το νέο πλαίσιο θα πρέπει να διαθέτει συγκεκριμένα εργαλεία, όπως είναι οι κλειστοί προϋπολογισμοί ανά θεραπευτική κατηγορία. Η τιμολόγηση και η αποζημίωση απαιτείται να προσδιοριστούν σε μία ενιαία βάση, αφού προηγηθεί η μέτρηση και η αποτίμηση των αναγκών για κάθε θεραπευτική κατηγορία και οριστούν οι αντίστοιχοι κλειστοί προϋπολογισμοί. Επίσης θα πρέπει να αναληφθούν πρωτοβουλίες για την εισαγωγή της ηλεκτρονικής συνταγογράφησης στο νοσοκομείο, για το ενιαίο μητρώο φαρμάκων, τη διεύρυνση της διάρκειας των συνταγών και την εφαρμογή της πλήρους ψηφιοποίησης του συστήματος ηλεκτρονικής συνταγογράφησης. Με τα παραπάνω εργαλεία θα αυτοματοποιηθεί ολόκληρη η διαδρομή των ασθενών μέσα στο σύστημα υγείας, με την παράλληλη χρήση των θεραπευτικών πρωτοκόλλων, που θα ελέγχει τη συνταγογράφηση εξετάσεων και φαρμάκων και θα καταγράφει τα απαραίτητα δεδομένα, προκειμένου να συλλέγονται επιδημιολογικά στοιχεία και να διευκολύνεται ο σχεδιασμός στρατηγικής για κάθε ασθένεια.\nΗ Ένωση Ασθενών Ελλάδος επισημαίνει τέλος την ανάγκη διασφάλισης της πρόσβασης σε φάρμακα εκτός εγκεκριμένων ενδείξεων. Θα πρέπει να δοθεί η πρέπουσα σημασία και να αναπτυχθεί η σχετική μέριμνα, ώστε η προμήθεια και η διανομή των σκευασμάτων αυτών να είναι έγκαιρη, με ασφαλή αριθμό αποθεμάτων στα φαρμακεία των νοσοκομειακών ιδρυμάτων, καθώς η μη χορήγησή τους, εκτός από την απορρύθμιση της κλινικής εικόνας των ασθενών, σε πολλές περιπτώσεις απειλεί και την ίδια τους τη ζωή.\nΠεριορισμός της ιδιωτικής φαρμακευτικής δαπάνης, με έμφαση στην καθολική πρόσβαση και στην οικονομική ανακούφιση των χρονίως πασχόντων.\nΕκπόνηση θεραπευτικών πρωτοκόλλων και κατευθυντήριων οδηγιών για όλες τις χρόνιες παθήσεις.\nΚαταπολέμηση του φαινομένου της πολυφαρμακίας και της προκλητής ζήτησης, διαμέσου της καθολικής διάθεσης των φαρμακευτικών σκευασμάτων μέσω του συστήματος ηλεκτρονικής συνταγογράφησης, ανεξάρτητα από την αποζημίωση.\nΛειτουργία του Οργανισμού Αξιολόγησης Τεχνολογιών Υγείας ως ανεξάρτητη αρχή.\nΕνίσχυση του εποπτικού και ρυθμιστικού ρόλου του ΕΟΦ στα πρότυπα του Ευρωπαϊκού Οργανισμού Φαρμάκου.\nΟι χρόνιες παθήσεις είναι η κύρια αιτία θνησιμότητας και νοσηρότητας στην Ευρώπη και οι μελέτες αναδεικνύουν ότι ορισμένες ασθένειες όπως ο διαβήτης και η κατάθλιψη θα επιβάλουν ακόμη μεγαλύτερο φορτίο στα συστήματα υγείας του μέλλοντος.\nΟι οικονομικές και κοινωνικές επιπτώσεις των χρονίων παθήσεων είναι ευρείες και σύνθετες. Σχετίζονται με την προσωπική ζωή, την αυτονομία, την ποιότητα ζωής, το βιοτικό επίπεδο, την παραγωγικότητα στην εργασία και την αναπηρία. Καθώς οι δαπάνες για τη χρόνια περίθαλψη αυξάνονται σε όλη την Ευρώπη, καταλαμβάνουν όλο και μεγαλύτερη αναλογία δημόσιων και ιδιωτικών δαπανών.\nΠολλές χρόνιες παθήσεις και καταστάσεις συνδέονται με τη γήρανση του πληθυσμού, αλλά και με επιλογές που σχετίζονται με τον τρόπο ζωής, όπως το κάπνισμα, η σεξουαλική συμπεριφορά, η διατροφή και η άσκηση, καθώς και οι γενετικές προδιαθέσεις.\nΔόμηση ενός συστήματος για την αντιμετώπιση των χρόνιων παθήσεων σε πρωτοβάθμιο και δευτεροβάθμιο επίπεδο, με τη λειτουργία δομών ολιστικής φροντίδας.\nΊδρυση και λειτουργία εξωνοσοκομειακών δομών παρηγορητικής φροντίδας για ασθενείς τελικού σταδίου.\nΑνάληψη και εφαρμογή νομοθετικών και ρυθμιστικών πρωτοβουλιών για την αντιμετώπιση των κοινωνικών και οικονομικών επιπτώσεων που βιώνουν οι χρόνιοι πάσχοντες.\nΠρόσβαση σε ειδική ψυχολογική υποστήριξη των χρονίως πασχόντων και των πασχόντων εκ σπανίου νοσήματος\nΝομοθετική ρύθμιση για την εργασιακή προστασία χρονίων πασχόντων.\nΑναθεώρηση των οδηγιών υπολογισμού και πιστοποίησης ποσοστών αναπηρίας, σύμφωνα με τη βαρύτητα και κλιμάκωση της ασθένειας.\nΑναγνώριση και θεσμοθέτηση του ρόλου των φροντιστών / συνοδών ασθενών με χρόνιες παθήσεις και κινητικές αναπηρίες ως επάγγελμα, εκπαιδευτική κατεύθυνση, εξειδίκευση.\nΟι διαχρονικές προσπάθειες για τον εκσυγχρονισμό της δημόσιας ψυχιατρικής περίθαλψης και φροντίδας της ψυχικής υγείας, έχουν οδηγήσει σε σταδιακή μεταρρύθμιση και σε επιμέρους βελτιώσεις του συστήματος. Το πέρασμα από την ασυλική ψυχιατρική με τα ιδρυματικού τύπου κλειστά νοσηλευτήρια τα οποία ήταν αποκομμένα από την κοινωνία, μεταβαίνουμε σταδιακά σε μια διαφορετική συνολική προσέγγιση του ψυχικά πάσχοντα, στην κοινωνική – κοινοτική ψυχιατρική και στην ψυχοκοινωνική Αποκατάσταση.\nΗ εθνική πραγματικότητα στον τομέα της ψυχικής υγείας αντιμετωπίζει πολυάριθμες και σύνθετες προκλήσεις. Απαιτούνται επιπρόσθετες ολοκληρωμένες παρεμβάσεις για την κάλυψη των υφισταμένων και αναδυόμενων αναγκών για υπηρεσίες ψυχικής υγείας, που θα εξασφαλίζουν την ισότιμη πρόσβαση, θα αποτρέπουν την εμφάνιση φαινομένων κοινωνικού αποκλεισμού και θα υποστηρίζουν την κοινωνική και οικονομική ένταξη των ατόμων με προβλήματα ψυχικής υγείας.\nΕνίσχυση των μονάδων ψυχικής υγείας, ολοκλήρωση της διαδικασίας αποασυλοποίησης και δημιουργία κλινών οξέων ψυχιατρικών περιστατικών στα γενικά νοσοκομεία.\nΔημιουργία γηριατρικών μονάδων και δομών φροντίδας ανοϊκών ασθενών.\nΕπίσπευση της λειτουργία δομών ιατρικώς επιτηρούμενης χρήσης.\nΑνάπτυξη κατευθυντήριων οδηγιών σχετικά με τη νοσηλεία των οξέων περιστατικών, τον τρόπο νοσηλείας και φροντίδας των ασθενών που νοσηλεύονται υπό το καθεστώς της ακούσιας νοσηλείας, του άρθρου 69 και τη συνέχεια στη φροντίδα.\nΕγκαθίδρυση επιτροπών ελέγχου και προστασίας των δικαιωμάτων των ασθενών σε όλες τις μονάδες ψυχικής υγείας και συμπερίληψη σε αυτές μελών Συλλόγων για την Ψυχική Υγεία.\nΑνάπτυξη και λειτουργία στα γενικά νοσοκομεία ειδικά στελεχωμένων υπηρεσιών άμεσης παρέμβασης στην αποκλιμάκωση της κρίσης.\nΕφαρμογή της ισχύουσας νομοθεσίας για την ακούσια νοσηλεία και όλων των προθεσμιών που θέτει ο Ν.2071/12, υπό το πρίσμα πλέον και των άρθρων 12, 14, 15, 16, 17, 22, 25, και 28 της Σύμβασης για τα Δικαιώματα των Ατόμων με Αναπηρίες.\nΕξατομικευμένη εκτίμηση περί της ικανότητας του φερόμενου ως ψυχικά πάσχοντα να κρίνει για την κατάσταση της υγείας του, υπό το πρίσμα πλέον του άρθρου 12 της Σύμβασης για τα Δικαιώματα των Ατόμων με Αναπηρίες.\nΕκπαίδευση όλων των επαγγελματιών υγείας και ψυχικής υγείας για τα ανθρώπινα δικαιώματα των ατόμων με προβλήματα ψυχικής υγείας, υπό το πρίσμα πλέον της Σύμβασης για τα Δικαιώματα των Ατόμων με Αναπηρίες και των σχετικών κατευθυντηρίων οδηγιών του Π.Ο.Υ. (WHO QualityRights) και με τη συνεργασία των Συλλόγων για την Ψυχική Υγεία.\nΕξατομικευμένη ενημέρωση όλων των ασθενών με προβλήματα ψυχικής υγείας για όλα τα ανθρώπινα δικαιώματά τους περιλαμβανομένου και του δικαιώματος άσκησης ένδικου μέσου κατά της απόφασης ακούσιας νοσηλείας και με τη συνεργασία των Συλλόγων για την Ψυχική Υγεία.\nΔιευκόλυνση της υποστηριζόμενης λήψης αποφάσεων και επικοινωνίας ασθενών κατά τη νοσηλεία τους με συνηγόρους ασθενών (patient advocates), υπό το πρίσμα πλέον του άρθρου 12 της Σύμβασης για τα Δικαιώματα των Ατόμων με Αναπηρίες και μέσω των Συλλόγων για την Ψυχική Υγεία.\nΔιασφάλιση αποτελεσματικής πρόσβασης στη δικαιοσύνη χωρίς καμία διάκριση, με αποτελεσματικό μηχανισμό παρακολούθησης και διασφάλιση της αποτελεσματικής πρόσβασης στις νομικές υπηρεσίες και στην παροχή δωρεάν νομικής βοήθειας σε όλους τους ασθενείς που νοσηλεύονται ακουσίως, υπό το πρίσμα πλέον του άρθρου 13 της Σύμβασης για τα Δικαιώματα των Ατόμων με Αναπηρίες.\nΘεσμοθέτηση της υποχρεωτικής μεταφοράς των φερόμενων ως ψυχικά ασθενών με ειδικά προς τούτο διαμορφωμένα οχήματα του ΕΚΑΒ και Εκπαίδευση των πληρωμάτων των ειδικών οχημάτων για την ασφαλή μεταφορά των φερομένων ως ψυχικά ασθενών με γνώμονα το σεβασμό της αξιοπρέπειας και της προσωπικότητάς τους.\nΕκπαίδευση των αστυνομικών της ΕΛ.ΑΣ. στην παρέμβαση ψυχιατρικής έκτακτης ανάγκης με τη συνεργασία των Συλλόγων για την Ψυχική Υγεία.\nΕνίσχυση των Κινητών Μονάδων Ψυχικής Υγείας στις απομακρυσμένες από τα αστικά κέντρα περιοχές.\nΚαθιέρωση της κατ’οίκον εξέτασης και παρέμβασης στην κρίση από πολυκλαδικές κοινοτικές ομάδες σε ολόκληρη την επικράτεια.\nΔημιουργία στεγαστικών δομών σε όλες τις περιφερειακές ενότητες και Υποστήριξη των δομών αυτόνομης και ημιαυτόνομης διαβίωσης από τον ΕΟΠΠΥ.\nΔημιουργία δομών κοινωνικής ένταξης και επαγγελματικής αποκατάστασης σε κάθε περιφερειακή ενότητα και με τη συνεργασία των Συλλόγων για την Ψυχική Υγεία.


Ολλανδός ΥΠΕΞ : ¨Η Τουρκία καταβάλει απίστευτες προσπάθειες για να μπορέσει να ελέγξει το μεταναστευτικό κύμα¨ !!! – TOURKIKANEA.GR\nΚείμενο του ιστολογίου 27/1/2021\nΟ υπουργός Εξωτερικών της Ολλανδίας είχε συνάντηση μέσω τηλεδιάσκεψης με τον ομόλογό του της Τουρκίας Μεβλούτ Τσαβούσογλου.\nΣε αυτήν ο Τσαβούσογλου ανέφερε μεταξύ άλλων τα εξής : ”\n“Εμείς ζητάμε την συνέχιση της συνεργασίας σε θέματα όπως η επικαιροποίηση της συμφωνίας της 18ης Μαρτίου, η επικαιροποίηση της τελωνειακής ένωσης, η απελευθέρωση από την βίζα και η μετανάστευση . Αρχίσαμε τις διερευνητικές συνομιλίες με την Ελλάδα. Άρχισαν συνομιλίες για την εξομάλυνση των σχέσεων μας με την Γαλλία. Εντός της χώρας άρχισε μια διαδικασία μεταρρυθμίσεων. Υπάρχουν οι προτάσεις μας για συνάντηση των 5+ΟΗΕ για την Κύπρο, όπως και για το συνέδριο για την Αν. Μεσόγειο.”\nΤην εντυπωσιακή όμως δήλωση την έκανε ο Ολλανδός υπουργός Εξωτερικών Μπλόκ που μεταξύ άλλων είπε και τα εξής : “Χρειαζόμαστε ο ένας τον άλλο για να αντιμετωπίσουμε τους κινδύνους που φέρνει η μετανάστευση. Η Τουρκία καταβάλει απίστευτες προσπάθειες για να μπορέσει να ελέγξει το μεταναστευτικό κύμα. Ενώ η τουρκική ακτοφυλακή προσπαθεί να σώσει μετανάστες από την θάλασσα, βιώνουμε επίσης πολιτικές αντιθέσεις. Διότι οι χώρες στην Ευρώπη δεν μπορούν να φιλοξενήσουν τους πρόσφυγες που το θέλουν. Η ΕΕ θα συνεχίσει να στηρίζει οικονομικά και τεχνικά”\nΘα μας τρελάνει ο Ολλανδός ;\nΔεν ξέρει πως ο μεγαλύτερος διακινητής είναι η Τουρκία.\nΔεν ξέρει πως μεταφέρει συνεχώς μουσουλμάνους μετανάστες από διάφορα μέρη του κόσμου ώστε να εκβιάζει και να εξισλαμίζει την Ευρώπη ;\nΠηγή : https://www.haberler.com/son-dakika-bakan-cavusoglu-turkiye-ile-ab-arasinda-diyalog-13891486-haberi/\nΊσες αποστάσεις τηρεί η Γερμανία στα ελληνοτουρκικά\nΡε μήπως τον βάρεσε καμμιά μολότωφ στο κεφάλι;


5 Αισθησιακές στάσεις για να απολαμβάνετε περισσότερο τον Έρωτα! Το 4 Θα Σας Τρελάνει…!\nΔεν είναι ότι το σεξ χρειάζεται εγχειρίδιο, ούτε ότι δεν πιστεύουμε στην άκρατη σεξουαλικότητα και την οργιώδη φαντασία σας. Απλώς, καμιά φορά, χρειάζεται κανείς μια μικρή ώθηση για να κάνει την μικρή ερωτική του επανάσταση. Κι επειδή το σεξ είναι απόλαυση, ψάξαμε και βρήκαμε για εσάς πέντε στάσεις άκρως διεγερτικές που εγγυώνται ότι θα φτάσετε στη γραμμή τερματισμού –και (σ)έξαλλη κατάσταση.\nΣτην κόψη του κρεβατιού\nΑν ο κολπικός οργασμός δεν είναι το πιο δυνατό σημείο σας, αυτή η στάση είναι ίσως ο καλύτερος τρόπος να εξερευνήσετε… τις δυνατότητές σας. Καθίστε αναπαυτικά στην άκρη του κρεβατιού/ καναπέ/ πάγκου κουζίνας/ πλυντηρίου (ποιοι είμαστε εμείς να κρίνουμε;) κι απολαύστε τα αποτελέσματα της τριβής.\nΜικρές αλλαγές σε παλιές, αγαπημένες και παραδοσιακές στάσεις μπορούν ν’ αλλάξουν τα πάντα. Μη σκιάζεστε απ’ το σκίτσο: το μόνο που χρειάζεται να κάνετε είναι να ξαπλώσετε ανάσκελα, να στηριχτείτε στα χέρια σας και να ανασηκώσετε τη λεκάνη σαν να κάνατε γέφυρα. Έτσι, ο κόλπος θα «στενέψει» και η αίσθηση της διείσδυσης θα βελτιωθεί.\nΓυρίστε του ανερυθρίαστα την πλάτη, καθίστε πάνω του και… ξαπλώστε. Κρατήστε αντίσταση με τα χέρια σας ακουμπώντας τα στα πόδια του και αναλάβετε τα ινία με τον ρυθμό και την ένταση που προτιμάτε. Όχι μόνο θα εξασφαλίσετε στον καλό σας μοναδική θέα, αλλά παίρνοντας τον έλεγχο, θα είστε εσείς που θα ορίσετε την κλιμάκωσή σας.\nΟ στοματικός έρωτας είναι μια γλυκιά πράξη γενναιοδωρίας. Είτε όσο βρίσκεστε στα προκαταρκτικά είτε κατά τη διάρκεια του σεξ είτε αφού ο καλός σας εκσπερματώσει (πριν τη δική σας γραμμή τερματισμού), ζητήστε το ανοιχτά και χωρίς ντροπές. Αποτελεί έναν απ’ τους σιγουρότερους, εντονότερους και… πιο ξεκούραστους τρόπους να έρθετε σε οργασμό.\nΑν είστε από τις γυναίκες που δυσκολεύονται/ κουράζονται/ δεν απολαμβάνουν να είναι από πάνω στο σεξ, έχουμε τη λύση που τους ικανοποιεί όλους: ανεβείτε πάνω του και αντί για την κλασική στάση καουμπόισσας, ξαπλώστε σε στάση «σανίδα». Η τριβή είναι ο καλύτερος σύμμαχός σας και η εξάντληση στα αγύμναστα ποδαράκια πάει περίπατο.\n«Ξημερώνει η μέρα που ο Γιάννης μας θα ξαναγεννηθεί!»: Βρέθηκε δότης που θα σώσει τη…\nΗ μεγάλη επιστροφή του Πασχάλη Τερζή με νέο τραγούδι μαζί με την πανέμορφη κόρη του\nΑυτοκτόνησε ο Διευθυντής Καρδιολογικής Κλινικής στον Βόλο – Σκηνές αρχαίας…\nΟ απολογισμός και η σύγκριση των νεκρών από κoρoνoϊό σε σχέση με άλλους θανατηφόρους ιούς\nΧαμός στο Big Brother. Tο αποτέλεσμα της ψηφοφορίας που κανείς δεν περίμενε.\nΤα περίπτερα θα κλείνουν τα μεσάνυχτα – Τι θα…\n«Ξημερώνει η μέρα που ο Γιάννης μας θα ξαναγεννηθεί!»:…\nPrev\tNext 1 of 7.478


ΠΟΛΙΤΙΚΟ ΤΣΟΥΝΑΜΙ: Έφυγε ο Μουμπάρακ, μπήκαν Αμερικανοί επιχειρηματίες\nΑς διαβάσουν την είδηση ιδιαίτερα όσοι πίστεψαν ότι οι «εξεγέρσεις» ήσαν αυθόρμητες. Εκπρόσωποι 50 αμερικανικών εταιρειών που δραστηριοποιούνται διεθνώς επισκέφτηκαν την Αίγυπτο. Στο πλαίσιο της επίσκεψης πραγματοποιήθηκε συνεδρίαση στην οποία συζητήθηκαν οι δυνατότητες νέων επενδύσεων ανάμεσα στις δύο χώρες.\nΣύμφωνα με το τουρκικό πρακτορείο ειδήσεων TRT, στο πλαίσιο της επίσκεψης πραγματοποιήθηκε συνεδρίαση στην οποία συζητήθηκαν οι δυνατότητες νέων επενδύσεων ανάμεσα στις δύο χώρες. Ο πρωθυπουργός της Αιγύπτου Χισάμ Καντίλ σε ομιλία που εκφώνησε στο περιθώριο της συνεδρίασης, σημείωσε πως ξεκίνησε μια νέα περίοδος στην Αίγυπτο και τόνισε την αποφασιστικότητά τους για εξασφάλιση της οικονομικής ανάπτυξης στην χώρα.\nΑναφερόμενος και στις συνομιλίες με το ΔΝΤ που διεξήχθησαν τον περασμένο μήνα, ο Αιγύπτιος πρωθυπουργός, είπε πως θα βοηθήσει πολύ στην Αίγυπτο το δάνειο ύψους 4.8 δισεκατομμυρίων δολαρίων που σχεδιάζεται να πάρουν από το ΔΝΤ. Ο πρωθυπουργός της Αιγύπτου υπογράμμισε μεταξύ άλλων ότι οι πύλες της χώρας του είναι ανοιχτές για τους ξένους επενδυτές.\nPosted by Ανώνυμος at 5:16 μ.μ.


Συλλεκτικά | vidalart\nΑρχείο κατηγορίας Συλλεκτικά\nΣύγχρονο μοντέλο μεταλλαγμένου ανθρώπου (5-01-2016, antivaro.gr)\n( Συλλεκτικά )\nτου Βασίλειου Μπούτου\nαδιάφορος για τους άλλους αλλά εξαρτώμενος από την γνώμη των άλλων, Συνέχεια →\nΑυτό το άρθρο δημοσιεύτηκε στην κατηγορία Συλλεκτικά στις 1 Φεβρουαρίου 2017 .\nΤο κορίτσι του πορτρέτου\nτου Λευκάδιου Χερν (1850-1904)\nΖούσε κάποτε στο Κυότο ένας νεαρός σπουδαστής που τον έλεγαν Τοκέϊ. Εμενε σ’ ένα δρόμο που το όνομά του ήταν Μουροματσί.\nΈνα βράδυ, καθώς επέστρεφε στο σπίτι του από μια επίσκεψη, στη βιτρίνα ενός παλαιοπώλη παρατήρησε ένα παλιό χώρισμα από ζωγραφισμένο χαρτί. Ηταν ένα απλό χάρτινο χώρισμα, επάνω του όμως ήταν ζωγραφισμένο το ολόσωμο πορτραίτο μιας νεαρής κοπέλας, που αμέσως κέντρισε τη φαντασία του νεαρού. Καθώς ο παλαιοπώλης δεν ζητούσε και κανένα σπουδαίο ποσό, ο Τοκέϊ το αγόρασε και γύρισε μ’αυτό στο σπίτι.\nΣτη μοναξιά του στενού δωματίου του… το πορτραίτο του φάνηκε ακόμη πιο γοητευτικό. Ηταν το πορτραίτο ενός νεαρού κοριτσιού δεκαπέντε ή δεκαέξι ετών. Η παραμικρή λεπτομέρεια στα μαλλιά, τα μάτια, τα φρύδια, το στόμα, είχε σχεδιαστεί με μια λεπτότητα που ξεπερνούσε κάθε έπαινο. Οι άκρες των ματιών, έμοιαζαν με «μπουμπούκια λωτού που προσκαλούσαν όλες τις χάρες». Τα χείλη ήταν όμοια με «το χαμόγελο κόκκινου λουλουδιού», κι όλο το νεανικό πρόσωπο άνθιζε σε μια έκφραση απεριόριστης γλύκας. Συνέχεια →\nΑυτό το άρθρο δημοσιεύτηκε στην κατηγορία Συλλεκτικά στις 16 Ιανουαρίου 2017 .\n«Νεωτερισμοί» και αρχαίο δράμα\n(15- 8-1999, Βήμα της Κυριακής)\nΤους νεωτερισμούς πολύ ηγάπησα και πολύ ετίμησα, τον καιρό που ασκούσα θεατρική κριτική. Και όταν λέω «νεωτερισμούς», εννοώ προσεγγίσεις στο αειθαλές Αρχαίο Δράμα. Είχαμε, από τότε, κουρασθεί κάπως και κορεσθεί από τις «διδασκαλίες» τραγωδιών, που επαναλάμβαναν, η μια μετά την άλλη, την ίδια περίπου «όψιν» (σκηνοθεσία, σκηνογραφία, υπόκριση) –μ’όλο που κι εκείνες , στην εποχή τους, είχαν σταθεί νεωτερικές, και είχαν φτάσει σε εξαίρετα αποτελέσματα. Συνέχεια →\nΑυτό το άρθρο δημοσιεύτηκε στην κατηγορία Ελληνικά,Συλλεκτικά στις 1 Ιανουαρίου 2017 .\n(10-2000, Βήμα της Κυριακής)\nΘυμάστε τη ρήση : «Τρεις Εβραίοι άλλαξαν την αντίληψη για τον άνθρωπο. Αλλά ο καθένας τους τοποθετούσε το επίκεντρο της ζωής σε διαφορετικό μέρος του σώματος : ο ένας στην καρδιά, οι άλλος στο στομάχι, ο παράλλος λίγο παρακάτω. Ο πρώτος ήταν ο Ιησούς, ο δεύτερος ο Μαρξ, ο τρίτος ο Φρόϊντ».\nΗ εποχή μας το επιβεβαιώνει περίτρανα, συνδυάζοντας, αλλά και παραποιώντας, και τους τρεις : Η χριστιανική θρησκεία διαστρεβλώνεται από φανατικούς, δημαγωγούς και αρχικληρικούς. Η οικονομία μετατρέπεται σε όργανο τερατώδους εκμετάλλευσης ατόμων, λαών, περιβάλλοντος. Το σεξ ανάγεται σε πολύφερνο εμπορικό είδος. Συνέχεια →\nΑυτό το άρθρο δημοσιεύτηκε στην κατηγορία Συλλεκτικά στις 1 Ιανουαρίου 2017 .\nΗ Ερω – Ο Στρατάκης\nΤου Μιχάλη Λεβέντη\n(από το βιβλίο του «Των Ορατών και των Αοράτων», εκδόσεις Αρχονταρίκι)\n«Ἔεερω! Ἔεερω!» ἀκουγόταν τό πρῶτο πείραγμα, πού τό ἀκολουθοῦσαν ἀμέσως κι ἄλλα. Ὁ λόγος ἀφοροῦσε τή γυναίκα πού περνοῦσε ἀπό τό καφενεῖο τῆς κεντρικῆς πλατείας κρατώντας μιά μεγάλη τσάντα στόν ὦμο, ντυμένη ὅπως πάντα ἄθλια, κι ἔσερνε τό ταλαιπωρημένο μυαλό καί σῶμα της ποιός ξέρει γιά ποῦ. Ἦταν ἄσχημη, λίγο κυρτή, ἀκαθόριστης ἡλικίας, ὅμως μ’ ἕνα παρελθόν διόλου εὐκαταφρόνητο: ἐρωτεύτηκε! Μάλιστα! Κι ἐρωτεύτηκε τόν Ἔρρολ Φλύν στά νιάτα του, ὅταν τόν εἶδε μιά φορά στό πανί… κι αὐτό ἦταν. Ἔρωτας κεραυνοβόλος! Καί ἀμοιβαῖος, καθώς ἰσχυριζόταν ἡ ἴδια. Συνέχεια →\nΑυτό το άρθρο δημοσιεύτηκε στην κατηγορία Ελληνικά,Συλλεκτικά στις 16 Δεκεμβρίου 2016 .\nΧριστούγεννα…μαγαρισμένα στα σχολικά βιβλία\nΓράφει ο Δημήτρης Νατσιός (δάσκαλος)\nΧριστούγεννα σε λίγες μέρες, «χαρά στον κόσμο», μέρες τρανές, μέρες ευλογημένες. Κουράζονται, ατονούν καμιά φορά οι μαθητές μας από τον κάματο της μάθησης. Τους λέω: «υπομονή, έρχονται τα Χριστούγεννα». Και να, τα πρόσωπά τους φέγγουν, χαμογελούν, η προσμονή της εύμορφης γιορτής τα παρηγορεί. Αντέχουν ακόμη λίγες διαιρέσεις κλασμάτων και τας κατά βαρβάρων νίκας του πιστού, εν Χριστώ τω Θεώ, αυτοκράτορος των Ρωμαίων Ηρακλείου. Συνέχεια →\nΤο ελληνικό φιλότιμο *\n*Ο Ηλίας Λογοθέτης από την Κάρπαθο έμεινε συνολικά είκοσι οκτώ χρόνια στο Σουδάν. Θα μπορούσε να είχε επιστρέψει στην πατρίδα του πολύ νωρίτερα, αλλά ένα γεγονός τον ανάγκασε να διπλασιάσει την παραμονή του στα ξένα.\nΣτο Χαρτούμ δούλευε από παιδί μαζί με τον πατέρα του, που ήταν καλός ρολογάς… Μετά από λίγα χρόνια για να αυξήσει το εισόδημά του έφυγε από το ρολογάδικο και πήγε να δουλέψει σ’ένα εμπορικό κατάστημα. Είχαν περάσει τα χρόνια και είχε μαζέψει αρκετά χρήματα για να μπορέσει να τελειώσει το κτίσιμο του σπιτιού της μικρής αδελφής του και να κοιτάξει επιτέλους και τη δική του αποκατάσταση. Συνέχεια →\nΑυτό το άρθρο δημοσιεύτηκε στην κατηγορία Συλλεκτικά στις 30 Νοεμβρίου 2016 .\nΜεταξωτοί άνθρωποι (10-07-2012, Επίκαιρα)\nΤου Γιάννη Τριάντη (δημοσιογράφου)\nΤο είχε πει σε μια συνέντευξή του ο αείμνηστος Νίκος Καρούζος: «Μεταξωτοί άνθρωποι». Μιλούσε για κάποιους χωρικούς που είχε συναντήσει στη Λέσβο. Αγράμματοι ήταν, αλλά σοφοί. Και, προπάντων, τρυφεροί με τους άλλους. Απαλοί, χωρίς γωνίες που κόβουν, χωρίς καχυποψία, δίχως έπαρση και επιθετική ειρωνεία που πληγώνει. Μεταξωτοί άνθρωποι … Συνέχεια →\nΑυτό το άρθρο δημοσιεύτηκε στην κατηγορία Συλλεκτικά στις 26 Νοεμβρίου 2016 .\nΜικρές ιστορίες – αποφθέγματα\nτου Λουδοβίκου των Ανωγείων\nΠου πάς τέτοια ώρα ; ψιθύρισε μέσα από το πεύκο η κουκουβάγια στη μικρή πεταλούδα.Είναι περασμένα μεσάνυχτα. Αντε να κοιμηθείς !\nΚαι η πεταλούδα της είπε : «Ξέρεις πόση είναι όλη κι όλη η ζωή μου, πουλί της σοφίας ; Είκοσι μέρες. Μόνο είκοσι μέρες. Και ζητάς να κοιμηθώ ;»\nΗταν τέλη ΜαΪου όταν ένα κλαδάκι ενός γέρικου δέντρου άνθισε. ΟΙ μέλισσες μπαινόβγαιναν στα άνθη, έγινε σούσουρο στο δάσος. Μια κουκουβάγια το μάλωσε :\n-Δεν ντρέπεσαι στην ηλικία σου να ερωτεύεσαι ;\n-Την ψυχή μου να ρωτήσεις καρδούλα μου. Συνέχεια →\nΠου να το πάρουνε όμως χαμπάρι. Ολοι δεξιοί, αριστεροί, μεσαίοι μόνο να τρώγονται ξέρουν. Να τρώγονται και να τρώνε. Μηδενός εξαιρουμένου. Συνέχεια →\nΗ κυρία Σταυρούλα Πελέκη,\nτα δύσκολα χρόνια και πολλή αγάπη στό Ορφανοτροφείο Θηλέων Λαμίας.\nτου Θανάση Χαραμή\nΓεννήθηκα και μεγάλωσα στη Ναύπακτο. Τίποτα δε μου έλειπε όταν ήμουν μικρή. Και εγώ και τα αδέλφια μου τα είχαμε όλα. Μόνο ίσως ο πατέρας μου που τον χάσαμε νωρίς, αλλά είχαμε τον τρόπο μας. Το 1957 τελείωσα δασκάλα και το 1960 ήρθα στο ίδρυμα στη Λαμία. Ήμουν 22,5 χρονών κορίτσι. Είχα μεγαλώσει κοντά στο κατηχητικό και ο πνευματικός μου με καθοδήγησε να έρθω στο ίδρυμα όπου ζητούσαν διευθύντρια. Ξέρω, ακούγεται περίεργο στην εποχή μας, αλλά τότε έτσι ήταν η υπακοή στον πνευματικό μας. Συνέχεια →\nΑυτό το άρθρο δημοσιεύτηκε στην κατηγορία Ελληνικά,Συλλεκτικά στις 2 Νοεμβρίου 2016 .\nΓονιός για πάντα\n(21-09-2014, Ζωντανό Ιστολόγιο )\n(συγγραφέας βιβλίων για παιδιά, 1930-2016)\nΕχω ακούσει πολλά όνειρα: “Να γεννήσω, να λευτερωθώ, να ησυχάσω”,ή αργότερα: “Να ξεπεταχτούν τα παιδιά, να ησυχάσω”.\nΠιο έπειτα: “Να στρωθούν στο σχολείο, να μπουν σε μία ρέγουλα, να ησυχάσω” και απελπισμένες φωνές: “Αμάν! Να περάσει η εφηβεία που με παλάβωσε,να ησυχάσω…” Έχω ακούσει πολλά τέτοια όνειρα και τα καταλαβαίνω γιατί πρώτα τα έκανα εγώ. Συνέχεια →


Θ. Τζάκρη: Ανακοινώθηκαν τα Σχέδια Βελτίωσης αγροτικών εκμεταλλεύσεων | Karatzova.com\nHome / ΔΗΜ.ΑΛΜΩΠΙΑΣ / ΔΗΜ.ΕΔΕΣΣΑΣ / ΔΗΜ.ΠΕΛΛΑΣ / ΔΗΜ.ΣΚΥΔΡΑΣ / Θ. Τζάκρη: Ανακοινώθηκαν τα Σχέδια Βελτίωσης αγροτικών εκμεταλλεύσεων\nΘ. Τζάκρη: Ανακοινώθηκαν τα Σχέδια Βελτίωσης αγροτικών εκμεταλλεύσεων\nΑπό το γραφείο της βουλευτή Πέλλας του ΣΥΡΙΖΑ κ. Θεοδώρας Τζάκρη γίνεται γνωστό ότι ανακοινώθηκε η προδημοσίευση του Υπομέτρου 4.1 του Προγράμματος Αγροτικής Ανάπτυξης 2014-2020 για τα Σχέδια Βελτίωσης.\nΣύμφωνα με την προδημοσίευση, στόχος του Υπομέτρου είναι η ενίσχυση της ανταγωνιστικότητας των γεωργικών εκμεταλλεύσεων και της ανταγωνιστικότητας όλων των τύπων γεωργίας, καθώς και ορθολογική χρήση των υδατικών πόρων και της ενέργειας.\nΠιο συγκεκριμένα, το επόμενο διάστημα θα προκηρυχτούν οι δύο παρακάτω δράσεις, οι οποίες θα εφαρμοστούν σε όλη την επικράτεια:\n• Δράση 4.1.1 «Υλοποίηση επενδύσεων που συμβάλλουν στην ανταγωνιστικότητα της εκμετάλλευσης», στοχεύει στον εκσυγχρονισμό και την αναδιάρθρωση των γεωργικών εκμεταλλεύσεων.\n• Δράση 4.1.3 «Υλοποίηση επενδύσεων που συμβάλλουν στη χρήση ΑΠΕ καθώς και στην προστασία του περιβάλλοντος», στοχεύει στην αξιοποίηση των ανανεώσιμων μορφών ενέργειας, στην ορθή διαχείριση των υποπροϊόντων και αποβλήτων, καθώς και στην αξιοποίησή τους για παραγωγή ενέργειας.\n(*) ΑΠΕ: ανανεώσιμες πηγές ενέργειας\nΓια να θεωρηθεί επιλέξιμη μια εκμετάλλευση:\n1. Το σύνολο της γεωργικής εκμετάλλευσης πρέπει να έχει περιληφθεί στην Ενιαία Δήλωση Εκμετάλλευσης κατά το προηγούμενο και το τρέχον έτος υποβολής της αίτησης στήριξης προς ένταξη στη Δράση 4.1.1 από τον υποψήφιο δικαιούχο. Για τη Δράση 4.1.3 απαιτείται υποβολή Ενιαίας Δήλωσης Εκμετάλλευσης μόνο κατά το τρέχον έτος.\n2. Σε ότι αφορά στη δράση 4.1.1. η γεωργική εκμετάλλευση πρέπει να παρουσιάζει ετήσιο κύκλο εργασιών 8.000 €, σύμφωνα με την τελευταία Ενιαία Δήλωση Εκμετάλλευσης.\nΤο ανώτατο ύψος της αίτησης μπορεί να είναι:\nΓια τη Δράση 4.1.1: για τις εκμεταλλεύσεις φυσικών και νομικών προσώπων έως τις 200.000 €. Ο εν λόγω προϋπολογισμός μπορεί να αυξηθεί μέχρι και τις 500.000 €, υπό την προϋπόθεση ότι η τυπική απόδοση της εκμετάλλευσης, σύμφωνα με την τελευταία Ενιαία Δήλωση Εκμετάλλευσης, ανέρχεται τουλάχιστον στο 25 % του αιτούμενου προϋπολογισμού. Για συλλογικές επενδύσεις έως τις 500.000 €. Ο εν λόγω προϋπολογισμός μπορεί να ανέλθει έως και τα 2.000.000 €, με την προϋπόθεση ότι ο κύκλος εργασιών της τελευταίας κλεισμένης χρήσης της ομάδας, ανέρχεται τουλάχιστον στο 25 % του αιτούμενου προϋπολογισμού. Ομάδες με λιγότερες από τρεις κλεισμένες χρήσεις δεν μπορούν να αιτηθούν προϋπολογισμό που υπερβαίνει τις 500.000 ευρώ.\nΩς επιλέξιμες δαπάνες στη Δράση 4.1.1 θεωρούνται:\n(1) Ανέγερση, επέκταση, εκσυγχρονισμός γεωργικών κτιρίων και κατασκευών. Ενδεικτικά ενισχύονται σταβλικές εγκαταστάσεις, μελισσοκομικές εγκαταστάσεις, εγκαταστάσεις προετοιμασίας προϊόντων για πρώτη πώληση, αποθήκες και λοιποί αποθηκευτικοί χώροι, θερμοκήπια και θερμοκηπιακές εγκαταστάσεις για όλες τις χρήσεις της κατηγορίας αυτής, περιφράξεις και διαμόρφωση περιβάλλοντος χώρου για την εξυπηρέτηση των επενδύσεων της κατηγορίας αυτής, κάθε άλλη κτιριακή υποδομή και κατασκευή που είναι απαραίτητη για την κανονική λειτουργία της γεωργικής εκμετάλλευσης και δεν συμπεριλαμβάνεται στις δαπάνες των λοιπών κατηγοριών της Δράσης 4.1.1.\n(2) Αγορά, μεταφορά και εγκατάσταση καινούργιου μηχανολογικού και λοιπού εξοπλισμού Ενδεικτικά, ενισχύονται ο εξοπλισμός ο οποίος ενσωματώνεται σε κτιριακές εγκαταστάσεις, μηχανήματα αυτοκινούμενα, μηχανήματα και εξοπλισμός συρόμενος και αναρτώμενος, εξοπλισμός δικτύου μετεωρολογικών προειδοποιήσεων και φυτοπροστασίας κ.ά.\n(3) Αγορά καινούργιου μελισσοκομικού και ανθοκομικού αυτοκινήτου.\n(4) Αγορά, μεταφορά και εγκατάσταση πολυετών μη ποωδών φυτειών των οποίων η εγκατάσταση δεν γίνεται με σπορά στον αγρό.\n(5) Περίφραξη και διαμόρφωση αγροτεμαχίων.\n(6) Αγορά εξοπλισμού Η/Υ και λογισμικού διαχείρισης γεωργικής εκμετάλλευσης.\n(7) Γενικές Δαπάνες, όπου περιλαμβάνεται κάθε άυλη δαπάνη που συνδέεται άμεσα με την υλοποίηση του επενδυτικού Σχεδίου Βελτίωσης και δεν δύναται να συγχρηματοδοτηθεί από άλλα Μέτρα του ΠΑΑ.\nΓια τη Δράση 4.1.3: για τις εκμεταλλεύσεις φυσικών και νομικών προσώπων έως τις 150.000 €, με εξαίρεση τις επενδύσεις διαχείρισης των αποβλήτων, υποπροϊόντων και υπολειμμάτων της εκμετάλλευσης για τις οποίες ο ανώτατος επιλέξιμος προϋπολογισμός ανέρχεται ανά αίτηση στήριξης μπορεί να ανέλθει έως και τις 200.000 €. Για συλλογικές επενδύσεις έως τις 150.000 €. Ο εν λόγω προϋπολογισμός μπορεί να ανέλθει έως και τα 500.000 €, με την προϋπόθεση ότι ο κύκλος εργασιών της τελευταίας κλεισμένης χρήσης της ομάδας, ανέρχεται τουλάχιστον στο 25 % του αιτούμενου προϋπολογισμού. Ομάδες με λιγότερες από τρεις κλεισμένες χρήσεις δεν μπορούν να αιτηθούν προϋπολογισμό που υπερβαίνει τις 150.000€.\nΩς επιλέξιμες δαπάνες στη Δράση 4.1.3 θεωρούνται:\n(1) Αγορά, μεταφορά και εγκατάσταση καινούργιου εξοπλισμού διαχείρισης αποβλήτων της εκμετάλλευσης.\n(2) Κατασκευή εγκαταστάσεων διαχείρισης των αποβλήτων, υποπροϊόντων και υπολειμμάτων της εκμετάλλευσης.\n(3) Αγορά, μεταφορά και εγκατάσταση καινούργιου εξοπλισμού για τη χρήση Ανανεώσιμων Πηγών Ενέργειας για την κάλυψη των αναγκών της εκμετάλλευσης.\n(4) Γενικές Δαπάνες (όπως αμοιβές για τη σύνταξη και υποβολή αίτησης στήριξης και αίτησης πληρωμής, αμοιβές μηχανικών, συμβούλων καθώς και αμοιβές για την έκδοση αναγκαίων αδειοδοτήσεων).\nΔικαιούχοι θεωρούνται οι ενεργοί γεωργοί, κάτοχοι γεωργικών εκμεταλλεύσεων, να έχουν συμπληρώσει το 18ο έτος της ηλικίας τους και να μην είναι συνταξιούχοι.\nΑνώνυμος 22 Μαΐου 2017 - 9:51 μ.μ.\nντορκα συγχαρητήρια για το 4 στα 4 μνημόνια λέω οχι κάτι άλλο μην πάει άλλου το μυαλό σου πας για ρεκόρ είσαι η μόνη γυναίκα στην βουλή που έχεις ψηφίσει και τα 4 μπράβο η εκλογική σου περιφέρεια είναι περήφανη\nΑνώνυμος 22 Μαΐου 2017 - 10:54 μ.μ.\nπάει για το λότο 5 στα 5\nΑνώνυμος 22 Μαΐου 2017 - 10:13 μ.μ.\nΒαλς με τον Σηφακη!!!\nΑνώνυμος 22 Μαΐου 2017 - 11:32 μ.μ.\nΗ ΑΚΡΙΤΙΚΉ ΛΑΓΚΑΔΙΑ ΑΛΜΩΠΊΑΣ ΠΕΡΙΜΈΝΕΙ ΤΗΝ ΠΟΛΥΖΗΤΙΜΕΝΗ ΕΔΏ\nΚΑΙ ΧΡΌΝΙΑ ΚΑΙΝΟΎΡΓΙΑ ΠΑΙΔΙΚΉ ΧΑΡΆ\nΑνώνυμος 23 Μαΐου 2017 - 6:46 π.μ.\nΗ ΠΡΟΔΗΜΟΣΙΕΥΣΗ....ΤΟΥ ΥΠΟΜΕΤΡΟΥ..............\nΤΙ ΑΛΛΟ ΘΑ ΔΙΑΒΑΣΟΥΜΕ ΑΚΟΜΑ;\nΠΟΣΟ ΜΠΑΛΕΣ ΣΑΝΟ ΠΡΟΟΡΙΖΟΝΤΑΙ ΓΙΑ ΤΑ ΠΡΟΒΑΤΑ ΑΥΤΟΥ ΤΟΥ ΤΟΠΟΥ;\nΕΧΟΥΜΕ ΔΗΛΑΔΗ ΤΟ ΥΠΟΜΕΤΡΟ, ΤΟΥ ΥΠΟΜΕΤΡΟΥ, ΤΟ ΥΠΟΜΕΤΡΟ, ΥΠΟΜΕΤΡΟ.....\nΣΠΑΕΙ ΚΑΘΕ ΒΛΑΚΟΜΕΤΡΟ, ΤΟΥ ΒΛΑΚΟΜΕΤΡΟΥ........\nΥ.Γ ΚΑΙ ΟΠΩΣ ΛΕΕΙ Ο 9:51 Η ΝΤΟΡΚΑ ΕΧΕΙ ΤΗΝ ΑΠΟΛΥΤΗ ΕΥΣΤΟΧΙΑ 4/4 ΜΝΗΜΟΝΙΑ.\nΜΕ ΤΕΤΟΙΟΥΣ ΨΗΦΟΦΟΡΟΥΣ ΣΤΗΝ ΠΕΛΛΑ ΠΑΕΙ ΚΑΙ ΓΙΑ ΑΛΛΑ ΡΕΚΟΡ.\nΠΧ. ΥΠΟΥΓΟΥΣ ΚΥΒΕΡΝΗΣΕΩΝ ΜΕ 3 Ή ΤΕΣΣΕΡΑ ΔΙΑΦΟΡΕΤΙΚΑ ΚΟΜΜΑΤΑ Κ.Λ.Π\nΜελετητής 23 Μαΐου 2017 - 10:55 π.μ.\nΚα Τζάκρη εκτίθεστε. Η προδημοσίευση απέχει παρασάγγας από την προκήρυξη και την υποβολή των αιτήσεων. Απλά είναι προπέτασμα καπνού του κου Αποστόλου προκειμένου να καλύψει τις ευθύνες του για την καθυστέρηση στις καταγγελίες που του προσάπτει η αντιπολίτευση και ειδικότερα ο συντοπίτης μας υπουργός.


Δημοσίευση: 30 Ιανουαρίου 2018 22:33\nΗ Ελλάδα σκοράρει μόλις 5 βαθμούς ευρισκόμενη στις «κόκκινες» χώρες, μεταξύ των οποίων η Βουλγαρία, η Τουρκία και η Ρωσία. Ως κριτήρια τέθηκαν η ύπαρξη νομικού πλαισίου κατά των διακρίσεων εφαρμοζόμενου στην εκπαίδευση, γενικότερα η ύπαρξη τέτοιων πολιτικών και στρατηγικών, αλλά και πιο συγκεκριμένα η ύπαρξη ενός συμπεριληπτικού εθνικού προγράμματος σπουδών. Ακόμα λήφθηκε υπόψη η υποχρεωτική μετεκπαίδευση εκπαιδευτικών ως προς LGBTQI ζητήματα, η αναγνώριση φύλου από τις εκπαιδευτικές δομές, η λειτουργία συστήματος συλλογής δεδομένων ως προς το σχολικό εκφοβισμό (bullying) και συστήματος παροχής πληροφοριών και κατευθυντήριων γραμμών. Τέλος κριτήριο υπήρξε η συνεργασία της κυβέρνησης με τις σχετικές ΜΚΟ και η διεθνής δέσμευση της χώρας.\nΤο Σωματείο μας έχει θέσει στη διάθεση του Υπουργείου Παιδείας τις αναλυτικές μας θέσεις σχετικά με θέματα Εκπαίδευσης, η οποίες είναι διαθέσιμες στον σύνδεσμο www.colouryouth.gr/agenda/education. Καλούμε το Υπουργείο Παιδείας να την εξετάσει, αλλά και να προβεί άμεσα:


«Enter» σε «Παπακωνσταντίνου», «Παπανδρέου» και «Κοζάνη»! | KOZANILIFE.GR\nΤις λέξεις κλειδιά «Παπακωνσταντίνου», «Παπανδρέου» και «Κοζάνη» φαίνεται πως πληκτρολόγησε ο κ. Γιώργος Παπακωνσταντίνου τα μεσάνυχτα της 30ης.9.2010, λίγες ώρες μετά την παραλαβή της λίστας Λαγκάρντ, επιχειρώντας να εντοπίσει άμεσα τραπεζικούς λογαριασμούς που θα τον έφερναν σε δύσκολη θέση.\nΌπως προκύπτει από την ενδελεχή μελέτη της πραγματογνωμοσύνης αλλά και από τις εξηγήσεις που έδωσαν στην προανακριτική επιτροπή οι άνδρες της Διεύθυνσης Εγκληματολογικών Ερευνών της ΕΛΑΣ που την πραγματοποίησαν, ο κ. Παπακωνσταντίνου έσπευσε να διαπιστώσει εάν η λίστα περιλαμβάνει «τους δικούς του ανθρώπους». Πιο αναλυτικά, οι ερευνητές απαντώντας σε σχετικές ερωτήσεις του κ. Παναγιώτη Ρήγα (ΠΑΣΟΚ) εξήγησαν ότι υπάρχει τρόπος ώστε ακόμα και σε αρχείο με την μορφή που είχε η λίστα Λαγκάρντ (σ.σ. δεν είναι ονομαστικός κατάλογος αλλά αρχεία που φέρουν κωδικούς τα οποία πρέπει κάποιος να ανοίξει για να δει το περιεχόμενό τους) να κάνει κανείς αναζήτηση με λέξεις «κλειδιά». Μελετώντας λοιπόν ένα προς ένα τα 47 αρχεία που άνοιξε ο πρώην υπουργός διαπιστώνεται ότι οι λέξεις που χρησιμοποιήθηκαν για την αναζήτηση είναι:\n– «George Papandreou». Συγκεκριμένα ο κ. Παπακωνσταντίνου φέρεται να πληκτρολόγησε αυτό το όνομα γι αυτό και στα αρχεία που άνοιξε εντοπίζονται φυσικά πρόσωπα που φέρουν το συγκεκριμένο επώνυμο αλλά και άσχετοι καταθέτες που απλά δήλωσαν ως διεύθυνση «οδό Παπανδρέου»!\n– «Papakonstantinou» πέραν της διαγραφής των 3 συγγενών του για την οποία όλες οι ενδείξεις δείχνουν ότι έγινε την περίοδο που την λίστα είχε στα χέρια του ο πρώην υπουργός εντοπίζονται και άλλα πρόσωπα που προφανώς τυγχάνει να φέρουν το ίδιο επώνυμο\n– «Kozani». Μεταξύ των 47 λογαριασμών που «μελέτησε» ο κ. Παπακωνσταντίνου εμφανίζονται ορισμένοι που ως τόπος κατοικίας των δικαιούχων τους είναι η γενέτειρα και αρχική εκλογική περιφέρεια του πρώην υπουργού.


Έκθεση PeterFOOD 2010, Αγία Πετρούπολη, Ρωσσία.\nΈκθεση PeterFOOD 2010, Αγία Πετρούπολη, Ρωσσία.\nΗ πόλη της Αγίας Πετρούπολης φιλοξένησε την έκθεση PeterFOOD στις 15 – 17 Νοεμβρίου 2010, η οποία είναι η πιο δημοφιλής έκθεση τροφίμων Βορειοδυτικά της Ρωσία. Στην έκθεση αυτή το Πρόγραμμα “EU Cheese Please” συμμετείχε επιτυχώς μαζί με πάνω από 5.000 επαγγελματίες χονδρικής αγοράς, εμπορευόμενους καθώς και 150 αντιπροσώπους εταιρειών που ασχολούνται με τα τρόφιμα.\nΜεγάλος αριθμός εμπορευομένων και καταναλωτών επισκέφθηκαν το περίπτερο του “EU Cheese Please” το οποίο βρισκόταν εγκατεστημένο στο χώρο έκθεσης γαλακτοκομικών προϊόντων στην Αίθουσα 5. Το περίπτερο με το λογότυπο και φωτογραφίες των 5 Ευρωπαϊκών τυριών (Χαλλούμι, Κασκαβάλι, Λευκό τυρί σε άλμη, Αναρή και Κεφαλοτύρι) κέρδισε το ενδιαφέρον των αγοραστών και εμπορευομένων. Επαγγελματίας μάγειρας μαγείρευε Χαλλούμι στην σχάρα στο περίπτερο και ετοίμαζε πιάτα με τα τυριά για γευστικές δοκιμές τα οποία προσφέρονταν στους επισκέπτες μαζί με διαφημιστικά φυλλάδια, folders και DVD’s. Το προσωπικό του περιπτέρου ήταν ντυμένο με τις στολές του προγράμματος.\nΜεγάλη οθόνη που ήταν εγκατεστημένη στο περίπτερο παρουσίαζε σε βίντεο και τηλεοπτικό σποτ τις μοντέρνες διαδικασίες υγιεινής παραγωγής των 5 Ευρωπαϊκών τυριών. Στους επισκέπτες του περιπτέρου δίνονταν διαφημιστικές τσάντες με δώρα και δείγματα Ευρωπαϊκών τυριών συσκευασμένα σε πολύχρωμα και περιγραφικά κουτιά.\nΗ συμμετοχή στην συγκεκριμένη έκθεση ήταν η έκτη (6) του προγράμματος από σύνολο έντεκα (11) και η πρώτη στην Αγία Πετρούπολη. Επίσης διοργανώθηκαν επαγγελματικές συναντήσεις των άμεσα εμπλεκομένων στο πρόγραμμα και παραγωγών με σημαντικούς αγοραστές και εμπορευόμενους στην Ρωσία. Επαγγελματίας διερμηνέας ήταν πάντοτε στην διάθεση των άμεσα εμπλεκομένων στο περίπτερο καθ’ όλη την διάρκεια της έκθεσης.\nΤο τυριά του “EU Cheese Please” συμμετείχαν στο διαγωνισμό γεύσης PeterFOOD με Χαλλούμι και Κασκαβάλι κερδίζοντας τα βραβεία για τα καλύτερα νεοεισερχόμενα προϊόντα στην αγορά. Η έκθεση PeterFOOD ήταν μια πάρα πολύ χρήσιμη εμπειρία για το πρόγραμμα “EU Cheese Please” προσβλέποντας στην επόμενη έκθεση της Αγίας Πετρούπολης το 2011.


ΔΗΚΕΠ Δήμου Ήλιδας: «Γεύμα Αγάπης» ανήμερα τον Δεκαπενταύγουστο! -Έγινε διανομή στο Κ.Η.Φ.Η. τηρώντας όλα τα μέτρα ασφαλείας - Iliaweb Νέα απο την Ηλεία\nΔΗΚΕΠ Δήμου Ήλιδας: «Γεύμα Αγάπης» ανήμερα τον Δεκαπενταύγουστο! -Έγινε διανομή στο Κ.Η.Φ.Η. τηρώντας όλα τα μέτρα ασφαλείας\nΑΠΟ ΤΗΝ ΔΗΜΟΤΙΚΗ ΚΟΙΝΩΦΕΛΗ ΕΠΙΧΕΙΡΗΣΗ ΔΗΜΟΥ ΗΛΙΔΑΣ\n«Γεύμα Αγάπης» ανήμερα τον Δεκαπενταύγουστο!\n-Έγινε διανομή στο Κ.Η.Φ.Η. τηρώντας όλα τα μέτρα ασφαλείας\nΗ αγάπη και η στήριξη στο συνάνθρωπο, η βασική αρχή της Δημοτικής Κοινωφελούς Επιχείρησης του δήμου Ήλιδας, αναδείχθηκαν και ανήμερα της εορτής της Παναγίας τον Δεκαπενταύγουστο, αποδεικνύοντας ότι υπάρχει ελπίδα ακόμη και σε δύσκολες στιγμές όπως είναι η οικονομική κρίση και οι επιπτώσεις από την πανδημία του κορωνοϊού.\nΌπως και ανήμερα το Πάσχα έτσι και την ημέρα του Δεκαπενταύγουστου, του ‘Πάσχα του καλοκαιριού’, η Δημοτική Κοινωφελής Επιχείρηση βρέθηκε δίπλα στους ωφελούμενους και διοργάνωσε το ‘Γεύμα Αγάπης’, προσφέροντας φαγητό σε όσους χρειάζονταν στήριξη.\nΗ πρόεδρος της Κοινωφελούς Επιχείρησης κα Αλεξία Κοτσαύτη- Παπαζαφειροπούλου, αφουγκραζόμενη τις αυξημένες ανάγκες και έχοντας πλήρη εικόνα της κατάστασης που επικρατεί στο δήμο αναφορικά με τις ευάλωτες ομάδες, αποφάσισε την διοργάνωση του ‘Γεύματος Αγάπης’ στην δομή του Κέντρου Ημερήσιας Φροντίδας Ηλικιωμένων στην Αμαλιάδα.\nΔιανομή και όχι τραπέζι λόγω… μέτρων!\nΈχοντας την συμπαράσταση δωρήτριας, η οποία θέλει να διατηρήσει την ανωνυμία της, και με την αμέριστη στήριξη του προσωπικού της δομής, ανήμερα της εορτής της Παναγίας ετοιμάστηκε και προσφέρθηκε φαγητό σε 30 ωφελούμενους, δίνοντάς τους τη δυνατότητα να γιορτάσουν μαζί με τις οικογένειές τους την μεγάλη εορτή της χριστιανοσύνης.\nΗ αρχική σκέψη ήταν να διοργανωθεί το τραπέζι στο χώρο του Κέντρου Ημερήσιας Φροντίδας Ηλικιωμένων, ωστόσο τα μέτρα και οι περιορισμοί για τον κορωνοϊό άλλαξαν το πλάνο και τελικά έγινε διανομή του φαγητού σε όλους τους ωφελούμενους.\nΑκολουθώντας αυστηρά όλα τα μέτρα ασφαλείας οι ωφελούμενοι προσήλθαν στο Κ.Η.Φ.Η., τηρώντας τις προβλεπόμενες αποστάσεις, και παρέλαβαν το γεύμα τους δεχόμενοι και τις ευχές από την πρόεδρο της Κοινωφελούς και το προσωπικό της δομής.\n«Γνωρίζουμε ότι προσφέροντας ένα ‘Γεύμα Αγάπης’ δεν λύνουμε το πρόβλημα, κάνουμε όμως ότι καλύτερο μπορούμε για να στηρίξουμε τους ανθρώπους που μας χρειάζονται. Ειδικά σε ημέρες γιορτής η στήριξη αυτή αποκτά ιδιαίτερη σημασία» ανέφερε η κα Αλεξία Κοτσαύτη- Παπαζαφειροπούλου και συνέχισε: «Γνώριζα, και από την προσωπική μου επαφή με τους ωφελούμενους, ότι είχαν ανάγκη ένα γεύμα για την ημέρα του Δεκαπενταύγουστου, όπως έγινε και ανήμερα το Πάσχα και έτσι αποφασίσαμε να προχωρήσουμε σε αυτή την κίνηση. Φυσικά δεν θα ήταν εύκολο να γίνει αυτό χωρίς την στήριξη κάποιων ανθρώπων και θέλω να ευχαριστήσω προσωπικά την δωρήτρια, χάρη στην προσφορά της οποίας μπορέσαμε να ετοιμάσουμε αυτό το γεύμα. Και φυσικά, πρέπει να ευχαριστήσω και το προσωπικό της δομής που βρίσκεται πάντα στην πρώτη γραμμή και προσφέρει τις υπηρεσίες του ακόμη και σε ημέρες αργίας. Θέλαμε να στρώσουμε ένα τραπέζι και να γιορτάσουμε όλοι μαζί. Δυστυχώς, τα μέτρα για τον κορωνοϊό δεν μας το επέτρεψαν, ελπίζουμε όμως του χρόνου να είμαστε όλοι μαζί, παρόντες, υγιείς για να ανταλλάξουμε ευχές».\nΗ κα Κοτσαύτη τόνισε ότι οι δράσεις της Δημοτικής Κοινωφελούς Επιχείρησης συνεχίζονται και το προσωπικό βρίσκεται σε καθημερινή βάση κοντά σε όσους έχουν ανάγκη. «Για εμάς αυτό που μετρά είναι η ουσιαστική στήριξη των ανθρώπων και αυτό προσπαθούμε να κάνουμε με κάθε τρόπο» είπε χαρακτηριστικά.


Κόρνερ: Η εκδίκηση της Μπάρτσα, η πρώτη νίκη της Τσέλσι και η ήττα σοκ της Γιούβε | Euronews\nΚόρνερ: Η εκδίκηση της Μπάρτσα, η πρώτη νίκη της Τσέλσι και η ήττα σοκ της Γιούβε\nΑπό Ioannis Giagkinis • ανανεώθηκε πριν: 24/08/2015\nΗ Μπαρτσελόνα έχασε το ισπανικό Σούπερ Καπ από την Αθλέτικ Μπιλμπάο, αλλά νίκησε τους Βάσκους μέσα στο σπίτι τους στην πρώτη αγωνιστική της ισπανικής Λίγκας.\nΑυτήν την φορά ήταν οι Βάσκοι αυτοί που έφυγαν με σκυμμένο το κεφάλι και οι Καταλανοί που αποχώρησαν από το Σαν Μαμές πανηγυρίζοντας.\nΜπορεί το ξεκίνημα να μην ήταν ιδανικό για την Μπαρτσελόνα, καθώς ο Μέσι έχασε πέναλτι, ωστόσο η Μπάρτσα κατάφερε να ξορκίσει τα τέσσερα τέρματα που είχε δεχτεί μερικές μέρες πριν στο ίδιο γήπεδο χάρη στον Λουίς Σουάρες.\nΟ Ουρουγουανός εκμεταλλεύθηκε το κενό στην καρδιά της άμυνας της ομάδας του Μπιλμπάο και με σουτ στην κίνηση έγραψε στο 54’ το 0-1, που έμελλε να είναι και το τελικό σκορ. Ετσι οι πρωταθλητές πήραν τους τρεις βαθμούς, ενώ η ομάδα του Βαλβέρδε ξεκίνησε με το αριστερό.\nΣτην Αγγλία. η Τσέλσι πέτυχε την πρώτη νίκη της στο πρωτάθλημα, με τον Πέδρο να αναδεικνύεται σε μεγάλο πρωταγωνιστή της αναμέτρησης από τον πρώτο του αγώνα με τη φανέλα των «μπλε».\nΜετά το χαμένο πέναλτι των γηπεδούχων, ο Καταλανός ήταν αυτός που άνοιξε το σκορ για την Τσέλσι στο 20’ και δέκα λεπτά αργότερα έβγαλε την ασίστ στον Κόστα για το 0-2.\nΜπορεί η Γουεστ Μπρομ να μείωσε σε 2-1 και 3-2 και να πίεσε επί 30 λεπτά για την ισοφάριση, έχοντας και παίκτη παραπάνω μετά την αποβολή του Τέρι, αλλά τελικά η ομάδα του Μουρίνιο πήρε ένα σπουδαίο διπλό.\nΟι καλοί και ο κακός\nΘετικό πρόσημο αυτήν την εβδομάδα στην Μπορούσια Ντόρτμουντ. Η ομάδα του (τραυματία αυτήν την περίοδο) Σωκράτη Παπασταθόπουλου με ένα ακόμα 4-0 νίκησε μετά την Γκλάντμπαχ και τη νεοφώτιστη Ίνγκολσταντ φιγουράροντας στην κορυφή της Μπουντεσλίγκα.\nΕπίσης, στους καλούς και ο Πέδρο που δεν πρόλαβε να αφιχθεί στο Λονδίνο και όχι μόνο αγωνίστηκε, αλλά σκόραρε, έβγαλε ασίστ και αναδείχθηκε πρόσωπο του αγώνα στην πρώτη νίκη της Τσέλσι στην Πρέμιερ Λιγκ.\nΑντίθετα, αρνητικό πρόσημο για την Γιουβέντους που ηττήθηκε στην πρεμιέρα του Καμπιονάτο εντός έδρας από την Ουντινέζε. Ο Ορέστης Καρνέζης κατέβασε τα ρολά, ο Παναγιώτης Κονέ αγωνίστηκε ως αλλαγή και ο Τερό πέτυχε το χρυσό γκολ στο ’78 οδηγώντας σε μια ήττα-σοκ τους περσινούς πρωταθλητές.\nΑυτήν την εβδομάδα το ταξίδι που μας φέρνει πιο κοντά στο Euro της Γαλλίας συνεχίζεται, εξετάζοντας πώς η πολιτική μερικές φορές έχει επιπτώσεις στον αθλητισμό. Για την ακρίβεια, θυμόμαστε σε ποια Εθνική Ομάδα της επιβλήθηκε, παρά την θέλησή της, να μην συμμετάσχει στους προημιτελικούς του Euro 1960.\nΟ λόγος για την Ισπανία. Ο στρατηγός Φράνκο αρνήθηκε να αφήσει την Εθνική της χώρας του να ταξιδέψει στη Μόσχα, εξαιτίας της στήριξης της Σοβιετικής Ένωσης στην δεύτερη Ισπανική Δημοκρατία κατά την διάρκεια του Ισπανικού Εμφυλίου Πολέμου.\nΈτσι η Σοβιετική Ένωση προκρίθηκε χωρίς αγώνα στους τέσσερις της τελικής φάσης. Στο τουρνουά εκείνο έδωσαν το παρών άλλες δύο κομμουνιστικές χώρες, η Τσεχοσλοβακία και η Γιουγκοσλαβία και φυσικά η διοργανώτρια Γαλλία, που είχε αποκλείσει πιο πριν την Ελλάδα.\nΟι Σοβιετικοί νίκησαν 3-0 τους Τσεχοσλοβάκους στον ημιτελικό της Μασσαλίας και στον τελικό βρέθηκαν πίσω στο σκορ από τους Γιουγκοσλάβους, αλλά τους ισοφάρισαν, οδήγησαν το ματς στην παράταση και εκεί νίκησαν με 2-1 και έγιναν οι πρώτοι πρωταθλητές Ευρώπης.\nΣτην ενότητα των προβλέψεων, μπορεί και να κάνουμε λάθη, αλλά εξακολουθούμε να προσπαθούμε.\nΣτην Γερμανία έχουμε στο πρόγραμμα το μεγάλο παιχνίδι ανάμεσα στην Μπάγερν Μονάχου και την Μπάγερ Λεβερκούζεν και η ομάδα του euronews προβλέπει νίκη με 3-1 για τους γηπεδούχους.\nΣτην Ιταλία η Ρόμα υποδέχεται στο Ολίμπικο την Γιουβέντους. Και οι δύο δεν ξεκίνησαν καλά στην πρεμιέρα του Καμπιονάτο, όμως προβλέπουμε επικράτηση των περσινών πρωταθλητών με 0-2.\nΤέλος, στην Γαλλία η Μονακό αντιμετωπίζει την Παρί Σεν Ζερμέν και προβλέπουμε δύσκολη νίκη της παρέας του Ιμπραήμοβιτς με σκορ 1-2.\nΣτο τέλος της εκπομπής, η καθιερωμένη ενότητα των bloopers αναδεικνύει δυο περίεργες εισβολές σε αγωνιστικούς χώρους.\nΣτη μία από αυτές ένας από τους τετράποδους πρωταγωνιστές θα μπορούσε να πάρει και… απευθείας κόκκινη κάρτα, με το τάκλιν που έκανε σε παίκτη, ο οποίος ανατράπηκε θεαματικά.